*Nyaars-Morgen*

.

Guds Fred! hvor I bygge,

Paa Mark og paa Fjeld,

I Bøgenes Skygge,

Ved Elvenes Væld!

Guds Fred over Skoven,

Hvor Stammerne staae!

Guds Fred over Voven,

Hvor Snekkerne gaae,

Som ankre, som flage

paa festlige Dage,

Som end tone Fædrenes Flag!

.

Guds Fred, som den fandtes

Ved Fædrenes Barm,

Guds Fred, som den vandtes

Ved Frelserens Arm,

Guds Fred, som den throner,

Hvor Kjærlighed boer,

Guds Fred, som den toner

I Hytter af Jord,

Som selv jeg den nyder,

Tilønsker og byder

Jeg Brødre og Frænder i Nord!

.

*Guds Fred og God Morgen!*

Paa Mark og paa Fjeld!

Forvundet er Sorgen,

Mig pinde i Kveld,

I Midnattens Mørke,

Da Hel-Hanen goel;

Da Mulmet i Størke

Sig værged mod Soel:

Da Natten med Dagen,

Michael med Dragen,

Mig tykdes at kæmpe om Nord!

.

Om drømt eller vaaget

Jeg haver i Nat,

Om lukket var Laaget,

Hvad heller opladt,

Om sovet som Fugle,

Om vaaget som Mænd,

Jeg har i min Kule,

Er dunkelt mig end;

Men i mig dog Gløden

Vist droges med Døden,

Som døende, ulmende Gnist!

.

Om Dag alt var oppe,

Da Skygger for mig,

I Træernes Toppe,

Sig rusted til Krig,

Og tykdes mig vandre,

Som Storme i Løv;

Om lydhør, trods Andre,

Jeg var, eller døv,

Det dages med Tiden,

Og altid er Kviden,

Som føles, og virkelig til!

.

Om Neb til at sjunge

Mig voxed af Bryst,

Om Mere paa Tunge

Mig lagdes end Lyst,

Om Soel vilde gjemme

Lid Guld i min Mund,

Om Sæde og Stemme

Jeg haver i Lund,

Om Sang eller Sukke

Sad næst ved min Vugge,

Det er hvad jeg end ikke veed!

.

At Natten er svundet,

Med Skyggernes Hær,

Og Solen oprundet

Til heltelig Færd,

At glødende Voven

Har favnet dens Glands,

At straalende Skoven

Den byder sin Krands,

At liflig min Tunge

Har Lyst til at sjunge,

Det ingen aftrætte mig skal!

.

Ja, Lyst til at sjunge

Jeg har nu om Alt,

Hvad Øre og Tunge

Jeg værd haver kaldt:

Om Moses og Mimer,

Om Himmel og Jord,

Om Alt, hvad sig rimer

Med Aand og med Ord,

Om Lys fra det Høie,

Om Glimt i vort Øie,

Om Gnisten i Staal og i Flint!

.

Ja, Soel i det Høie!

Ei du som nu staaer

Støv-Hytter for Øie

Med Dødninge-Kaar,

Men du som har straalet

I Kraft og med Glands,

Da Ordet var Maalet

For Syn og for Sands,

Dig vilde jeg love,

Som Fuglen i Skove,

Som Stjerner i Dagenes Gry!

.

Og, deilige Maane!

Ei du, som med Iil,

Maa stjæle, maa laane

Dit Dødninge-Smil,

Men du, som har luet,

Saa lun og saa klar,

Da Aanden blev skuet,

Som Ild under Glar,

Dit Ny og dit Næde

Er værd at omkvæde.

Ei Bytte gjør du paa Bedrag!

.

Thi bandt jeg dig gjerne

Af Straaler en Krands,

Høihellige Stjerne,

Som skjuler din Glands;

Du Soel under Dække,

Lys-Billed af Ham,

Der sig lod paalægge

Vort Aag og vor Skam,

i Støv lod sig svøbe,

For Støvet at døbe,

At klare med Ild og med Aand!

.

Fuldværd at omkvæde

Og kalder jeg dig,

Som favner med Glæde,

En Bølge saa liig,

Ydmygelig Varmen

Af Solen bag Sky,

Og føder i Barmen

Da Lyset paa Ny,

Du Skabning af Aanden,

Af Gudhjerte-Haanden,

Du deilige Maane i Løn!

.

I Stjerner fuldmange,

Som knæle i Sky,

Med jublende Sange,

Naar Skyggerne flye,

Naar Solen med Størke

Opstiger fra Hav,

Og levner kun Mørke

En lysnende Grav,

Gid I vilde bære

Mig Kvad til Hans Ære,

Som kalder hver Stjerne ved Navn!

.

Da skulde jeg lære,

Hvad Faa ikkun veed,

I Runer fuldsære!

Med eder Beskeed,

Som Tidender føre

Om Solstraale-Rov,

Paa Aarvaagers Øre,

Paa Alsviders Hov,

Paa Skjoldet hint tykke,

Af Skye og af Skygge,

Som mørkner den straalende Gud!

.

Dog, Vogn i det Høie,

Hvad, ristet paa Hjul,

For stærblinde Øie

Sig dølger i Skjul,

Hvor godt det sig rimer,

Hvor sært du end gaaer,

Derom jeg af Mimer,

Som veed dine Kaar,

En Sang hørde kvæde,

Hvis Toner med Glæde

Jeg laaner min Dværgemaals-Røst!

.

Og Sleipner, du lette

Fod-Gjænger paa Hav,

Mig undtes at gjætte

Et Gran om den Stav,

Der staaer paa din Tømme,

Og røber din Færd,

Skjøndt ei at bedømme

Jeg vover dit Værd;

Thi end ingen Tale

Om Runen paa Hale

Jeg hørde, som tykdes mig klart!

.

Om Runen paa Ravet

Og Guldet saa purt,

Paa Klingen fra Havet,

Paa Vin og paa Urt,

Paa Bringen af Grane,

Paa Issen af Muld,

Paa Vingen af Svane,

Paa Neglen af Skuld,

Paa Old-Brages Tunge,

Jeg den hørde sjunge,

Saa Gjenlyd det gav i mit Bryst!

.

Om Røsten jeg hørde,

Om Gangen jeg gik,

Om Ordet jeg førde,

Om Øiet jeg fik,

Om Morskab og Møde,

Om Døn og om Klang,

Derom i Dag-Røde

Skal lyde min Sang,

Vil Gud, som jeg gjætter,

Af større Forsætter

Som Dag-Værk fuldbyrdes et Gran!

.

I Kveld var det broget,

I Nat var det tyst,

i Morges fuldtaaget,

Men nu er det lyst;

Hvad Dagen skal bringe,

Det gjættes vel kun,

Dog ei bredes Vinge

For Intet i Lund,

Og altid en Gjerning

Det spaaer, naar Guld-Terning

Hentriller paa Blad-Tavle-Bord!

.

Ei Løvspring man finder,

I Norden paa Stav,

Før Solen oprinder

Af nordlige Hav,

Og skyndelig kommer,

Har først vi kun Vaar,

Den nordiske Sommer,

I Dag som i Gaar;

Om Høsten vil lykkes,

Derom kan man tykkes

For Tiden, omtrent hvad man vil!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.

Det første, jeg mindes,

Dog kun som en Drøm,

Ved Spor, som de findes

I Tankernes Strøm,

Af hvad der mon skride

Saa let over Hav,

Som Rimene glide

En Skjald over Stav,

Er Dværgemaals-Klangen,

Valkyrie-Sangen,

I Midvinters bælgmørke Nat!

.

Jeg drømde, at, slaget

Af Marken, paa Fjeld,

Af Lykken bedraget,

Jeg vanked i Kveld,

Bortblæst var min Størke,

Og myrdet min Ro,

Med Rædsel, i Mørke,

Jeg savned min Tro,

Mit Hjertes Veninde,

Som gik mig af Minde

I Hjerne-Vildfarelsens Aar!

.

Jeg drømde, at Staven

Var over mig brudt,

Af Verden til Graven

Og Glemsel forskudt,

Jeg drømde, fuldgjerne

Jeg laae under Muld,

Beklaged min Stjerne,

Men græd ei for Guld,

Nei, græd kun for Størke,

Og gjøs kun for Mørke,

I Midvinters troldskumle Nat!

.

Jeg drømde, mig vakde

En Gubbe fuldsær,

Hvem Haanden jeg rakde

Til underlig Færd,

Lod gjerne mig hæve

Paa Gangeren op,

Der syndes at svæve

Som Fugl over Top,

Lod Øiet forbinde,

Og fulgde i Blinde,

Paa Sleipner, den Gubbe saa kjær!

.

Jeg drømde, fornøiet,

Jeg stod i en Sal,

Heel liflig for Øiet,

Skjøndt dunkel og sval,

Alt som jeg mig tænker

Et udhulet Fjeld,

Hvor Nord-Lyset skjænker

En Skumring i Kveld,

Hvor Glimt, som man gjætter,

Langt mere forjætter,

I Guldets og Gaadernes Hjem!

.

Jeg drømde, at Helte

Opstege af Jord,

Med Klinger i Belte,

Som Kæmper i Nord,

Og Harpen slog Brage,

Med Fingre af Guld,

Saa aldrig der Mage

Var hørt over Muld,

Og herlig, med Klangen,

Valkyrie-Sangen

Henstrømmed i dundrende Chor!

.

Den Gubbe, som vakde

Mig op af min Slum,

Et Bæger mig rakde

Af Mjød under Skum,

Han bød mig udtømme

Det breddfulde Maal,

Og glad jeg, i Drømme,

Drak Asernes Skaal;

Da løstes min Tunge,

Til Draper at sjunge,

For Helte, i Hald og paa Høi.

.

Nu Gubben tilbage

Jeg fulgde urædd,

Som Drømme saa fage

Vi fore afsted,

Jeg sad under Kappe,

Men saae dog i Smug:

Af Fødder, fuldrappe,

Var Otte i Brug,

Som Aarer paa Snekke

Saa sprang de i Række,

Saa traadte de Bølgerne blaa!

.

Han gjorde mig Ære,

Den Gubbe saa bold,

Gav Sværd mig at bære,

Med Hjelm og med Skjold;

Min Æt han nedregned

Fra Toke i Fyn,

Med Korset han tegned

Mit Øie til Syn,

Og bød mig saa bære,

Til Nornernes Ære,

Primsigningens Banner i Nord!

.

Nu følde jeg Størke,

Nu havde jeg Ro,

Paa Lys over Mørke

Jeg turde nu troe,

Slet Intet mig feiled

Af hvad som forsvandt,

Mit Skjold det afspeiled,

Saa Skyggen jeg fandt,

Med Skyggen fornøiet,

Thi livlig for Øiet

I Skjold-Speilet rørde sig Alt.

.

Jeg saae, hvor de strede

Om Himmel og Jord,

De Kæmper saa vrede,

Som Freden forsvor!

I Alt hvad med Størke

Sig teede engang,

Saae Lys jeg og Mørke,

Som Nornerne tvang,

Og ledte med Liste,

Til Meer end man vidste,

Til Maalet, til Klarhed i Alt!

.

Jeg saae, hvor de glimted,

Og blegned saa brat,

De Stjerner man skimted

I Heden-Olds Nat;

Jeg saae, hvor den lued,

Den Herligheds Soel,

Hvis Bane man skued

Fra Pol og til Pol,

Saae Stjerner sig bøie

For den i det Høie,

Og knæled som Stjerne-Skud koldt!

.

Jeg spotted de Blinde,

Som tænkde, for Gud,

Et Fristæd at finde,

Bag Muldvarpe-Skud,

Som, blinde for Solen,

Sig bøied for Muld:

For Støvet i Skolen,

I Verden for Guld,

Jeg saae og jeg sagde:

Med Flid de fralagde

Som Daarer sig Menneske-Værd!

.

I Nord-Lyset skued

Jeg Solens Herold,

Som sol-ligest lued,

Skjøndt Glandsen Var kold,

Saa Brage det gjætted

Paa Tidernes Skjold,

Hvad Christus udretted

Paa Jorderigs Bold,

Saa *Christus* kun gjorde,

Hvad *Thor*, skjøndt han turde,

Besmittet, dog mægtede ei!

.

Jeg drømde, at Mærke

For Aanden jeg bar,

At Brynie-Særke

Som Klæde jeg skar,

At kjækt paa vor Alder,

Af Loke besat,

Jeg hævnede Balder,

I Gudernes Nat,

Og skar vel med Sværdet,

I Slange-Blod hærdet,

Den blindfødte Hødur for Stær!

.

Det Alt jeg end mindes,

Men kun som en Drøm,

Hvis Aarsag dog findes

I Tidernes Strøm.

Paa Skygger jeg stirred,

Men ikke paa Tant,

Sig Tanken forvirred,

Men Synet var sandt,

Med Skygger jeg fægted,

Det var, hvad jeg mægted,

Som Gjenlyd fra Skyggernes Land!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.

Det Næste jeg mindes,

Det var ingen Drøm,

Thi i mig end findes

Den levende Strøm,

Som lædsker og kvæger,

Med Væde fuldsød,

Som dybt mig bevæger,

I Lyst og i Nød,

Ja, Kjærligheds-Strømmen,

Som klarede Drømmen,

Tilbeder, lovsynger min Sjæl!

.

Fra Høielofts-Salen,

Hvad Fædrene sang,

Om Rosen i Dalen,

Til Hytten nedklang;

Om Troen i Hjerte,

Om Sjælenes Daab,

Om Glæde i Smerte,

Om levende Haab,

Om Kjærligheds Finger,

Som Hjerterne tvinger,

Mig spurgde en underlig Røst!

.

Jeg følde, at, slaget

Af Marken, paa Fjeld,

Af Skygger bedraget,

Jeg raved i Kveld;

Bortblæst var min Størke,

Og myrdet min Ro,

Det tordned i Mørke:

Og havde du Troe

Til Bjerge at flytte,

Det kan ikke nytte,

Naar steenhaardt er Hjertet og koldt!

.

Mig tykdes, at Staven

Var over mig brudt,

Til Værre end Graven

Af Herren forskudt;

Mit Støv jeg foragted,

Min Sjæl var mig Alt,

Jeg Døden betragted

I aandig Gestalt,

Med Døden i Hjerte,

Jeg følde ei Smerte,

Men blegned og gjøs for mig selv!

.

Da lærte jeg Arme,

I Midvinter sval,

At Lys uden Varme

Er Helvedes Kval;

Ei græde jeg kunde

For Gud eller Ven,

Kun grue og grunde,

Og grue igjen,

Jeg kæmpe mig vilde

Til Kjærligheds-Kilde,

Omskabe jeg vilde mig selv!

.

Du Jord-Klimp, du Synder!

Hvad tænker du paa?

Hvad Kjødet begynder

Maa Aanden forsmaae!

Du Gud vil undvære,

Til du er Ham lig,

Nei, giv Ham sin Ære,

Saa hjælper Han dig!

Fra Døden til Livet

Kun Een det var givet,

Paa Vinger, at hæve sig selv!

.

Saa tugted mig Aanden,

Med trøstende Ord,

Og bar mig paa Haanden

Til Kirke i Chor;

Der Selv Han mig døbde,

Til Anger og Bod,

Og Han som os kjøbde

Fra Død med sit Blod,

Han skjænked mig Livet,

Som Ham det er givet,

Med Kysset i Kjærligheds Kalk!

.

Gak ud, sagde Aanden,

Forkynd over Land,

At Daaben, trods Haanden,

Er mere end Vand,

At Nadverens Naade,

I Viin og i Brød,

Paa underfuld Maade

Kan frelse fra Død;

Ved Midvinters Tide,

Du selv fik at vide

Hvad glimrende Skygger formaae!

.

Mit Sværd dig har saaret,

Min Haand dig har lægt,

Til Kamp est du baaret,

Til Maal og til Vægt;

Stik Sværdet i Skeden,

Som feil du har brugt,

Tænk immer paa Freden,

Saa strider du smukt;

Mit Sværd jeg dig laaner,

Hvad for det neddaaner,

Det vækker forklaret jeg op!

.

Du Sværdet skal bære

I Sandhedens Gjord,

Du Verden skal lære,

At fast er mit *Ord*,

Ja, Verden skal finde,

Paa dig og din Færd,

At ei gaaer i Blinde,

Den jeg giver Sværd,

At myrdes kan Ordet,

Men aldrig, ved Mordet,

Berøves sit evige Liv!

.

Slet intet du mægter,

Kom vel det ihu,

Saa ei du tilfægter

Dig Afmagt og Gru!

Paa Gud skal du bie,

Om og Han er seen,

Det ellers maa svie

Til Marv og til Been,

Hans Timer og Dage

Gaae frem og tilbage,

Du Jord-Klimp! tie stille for Gud!

.

Udraab kun, at Ordet,

Som skrevet det staaer,

Bogstavelig jordet,

I Aanden opgaaer,

Til Ham at afbilde,

Som, efter sin Død,

Beviiste med Snilde,

At Ordet blev Kjød,

Vil altid bevise,

At Ordet er Spise,

At Ordet er Liv og er Aand!

.

Udraab kun, at Striden,

Med Raad og med Daad,

Udraab kun, at Tiden,

Med Smil og med Graad,

Skal Kronen forgylde,

Til Kongen saa from,

Som hid, i dens Fylde,

Med Fred-Lyset kom,

Som mildelig bier,

Til Orgelet tier,

Med Seglen og Dommens Basun!

.

Udraab kun: hvert Øie

Skal see Ham i Glands,

Hvert Knæ sig skal bøie

I Kraft-Navnet Hans,

Hver Menneske-Tunge,

Som toner paa Jord,

Skal vidne og sjunge:

Den Herre er stor,

Til Faderens Ære,

Velsignet Han være,

Vor Broder, vor Frelser, vor Gud!

.

Lad Øiet kun stirre

Paa Tidernes Tegn,

Men ei sig forvirre

I Mythernes Egn!

Udraab hvad du skuer!

Fortæl hvad du veed!

Velsign mine Duer,

Hvor de synke ned!

Frygt aldrig for Fienden!

Men vogt dig for Vinden,

For Skinnet af hvad jeg har sagt!

.

Naar Lyset, du skimter,

Af Ordet opstaaer,

Da siig, hvor det glimter,

Hvad sikkert det spaaer;

Thi Himlen skal svinde,

Og Jorden forgaae,

Men Ordet skal vinde,

Og Tegnet bestaae,

Som Ordene lyder,

Hvad Tegnet betyder,

Maa Aanden som gav det forstaae!

.

Saa gjør nu dit Bedste!

Paa Ordet giv Agt!

Jeg kun vil stadfæste

Hvad selv jeg har sagt;

Men skulde og Helte

Jeg skabe af Been,

Og skulde jeg smelte

Mig Hjerter af Steen,

Ei svigte skal Ordet,

Men herlig, trods Mordet,

I Aanden forklaret opstaae!

.

Saa lød fra det Høie,

Hvor stille jeg sad,

Med Ordet for Øie,

En Røst over Blad;

Jeg lytted, jeg loved

Den Herre saa blid,

Jeg ypped, jeg voved

Den standende Strid,

Jeg høded, jeg hugged,

Jeg sang og jeg sukked,

Min Hug stod til Seier og Fred!

.

Jeg tog nu mit Stade,

Hvor Gud mig det gav:

Paa Babylons Gade,

Ved Daniels Grav,

Hvor sidste Gang Ordet

I Psalmer gjenlød,

Hvor Luther var jordet,

Hvor Troen var død,

Hvor Stenen alt kneiste,

Som Saga opreiste

Til Tegn ved hensmuldrede Been!

.

Der stod uforfærdet

Jeg ikke som Steen,

Men blottede Sværdet,

Og var ikke seen,

Med Straalen i Størke,

At vise paa Skjold,

Han streed ei for Mørke,

Den Kæmpe saa bold,

Hans Sværd var en Straale,

Som godt kunde taale

At prøves i Helvedes Ild!

.

Som Sværdet, saa Huset,

Han bygged for Gud,

Ei sank det i Gruset,

Trods gloende Skud,

Thi Grunden var ægte,

Og Muren stod fast,

Om ogsaa hver Lægte

I Luerne brast;

Hvad Staalet kan skjære,

Kan Baalet fortære,

Men Haand og med Staalet fornye!

.

Som Huset, saa Harpen,

Han slog over Muld,

Fra Elben til Sarpen,

Med Strænge af Guld.

Kast Harpen paa Baalet!

Den Strænge-Leeg gild,

Som trodsede Staalet,

Den taaler og Ild,

Sit Offer den bringer,

Og klarere klinger

Udglødet, den *luttrede* Stræng!

.

Som Harpen, saa Bogen,

Der bærer hans Navn,

Og skimler i Krogen,

I Skyggernes Favn;

Hvad Haanden har malet,

I Røg kan opgaae,

Hvad Tungen har talet

Skal luttret opstaae,

Paa glødende Vinger

Fra Baal sig det svinger,

Som Stjerner til Himlen saa bradt!

.

Som Bogen, saa Barnet,

Han avled paa Jord,

Udviklet af Garnet,

Oplært af Guds Ord,

Sin Moder at ære,

Og til hendes Værn,

At træde og bære

Selv gloende Jern,

Mens stille hun binder

Sin Krans af Kjær-Minder,

Med Taarer ved Faderens Grav!

.

Er Øiet og Maalet

Ei Grunde for Dyr,

Skal Barnet paa Baalet

Bevise sin Byrd;

For Barnet at braske

Det klæder kun slet,

Men see, om hans Aske

Ei giver ham Ret,

Saa af den sig hæver,

Mens Baalet end bæver,

Som Kæmpe hans Fader paa Ny!

.

Som Barnet, saa Bordet,

Han dækked i Chor,

Til Ære for Ordet,

Som Barnet kun troer,

Til Gavn og til Glæde

For alle de Smaa,

Som gjerne til Sæde

Paa Skamlerne gaae,

Og gjerne staae Skrifte

For Ham som vil stifte

Et kjærligt, et evigt Forlig!

.

Ja, Bordet, som Daarer

Foragte nu saa,

At det ikkun Taarer

At tolke formaae,

Deraf kan I brænde,

Med Dugen, hver Splint,

Men, om, til den Ende,

I springe i Flint,

Ei Sølvet og Guldet,

Udluttret fra Muldet

I Smelterens gloende Ovn!

.

Saalænge end findes

I Støvet et Savn,

Der kun kan forvindes

I Frelserens Favn,

Saalænge skal Bordet,

Med Sølv og med Guld,

Med Troen paa Ordet,

Staae høit over Muld,

Og Hjerter forene,

Som levende Stene,

Til Piller i Faderens Huus!

.

Ja, selv naar udtømmet

Er Kalken paa Jord,

Og atter indstrømmet

I Englenes Chor,

Skal end i Guds Rige

Sig reise det Bord,

Thi aldrig kan svige

Et Sandhedens Ord,

Og sagde Han ikke:

Det Ny vil jeg drikke

Med eder i Faderens Land!

.

Saa, ivrig med Tunge,

Og dristig med Pen,

Jeg Sværdet lod sjunge

Om Bibelens Ven,

Jeg Ordet lod virke

Paa gammeldags Viis,

I Skole og Kirke,

Til Fædrenes Priis,

Jeg Ordet lod dømme,

Og Aanden berømme,

Som Ordet gav levende Kraft!

.

Naar Røsten sig hæved,

Som Stormen udfoer,

Da fnøs eller bæved

Dens Fiender i Nord,

Da lyttede alle

Som troed Guds Ord,

Med *Brun*og med *Balle,*

De Gamle i Nord;

Med Seier i Vente,

Paa Mælet de kjendte

I Barnet hans Fader igjen!

.

Naar Luther hin lille,

Som i mig opstod,

Sad troende stille,

Og Bogen oplod,

Da saae jeg en Kjerte

Af Ordet opgaae,

Da legde i Hjerte

Lys-Englene smaa,

Da sang de: fra Oven

Vi komme til Skoven,

Fra Himmelen høit kom vi her!

.

Paa bølgende Buer,

Paa Danne-Brogs Tegn,

Jeg kjendte de Duer

Fra Lys-Havets Egn,

Som Tidende bringer

Med levende Røst,

Med snehvide Vinger,

Og høirøde Bryst,

Jeg maatte mig bøie,

For Bud fra det Høie,

For Aanden ærbødig til Jord!

.

Alt hvad jeg da hørde,

Hvad dunkelt jeg saae,

Hvad inderlig rørde

Lys-Englene smaa,

Det gav jeg min Stemme,

Skjøndt tit det var sært,

Jeg kunde fornemme

Det Aanden var kjært,

Og Ham, som mig døbde,

Til Ham, som os kjøbde,

Jeg skyldte min Røst og mit Liv!

.

Nu lød over Vange,

Nu lød over Nord,

I Suk og i Sange,

Et underligt Ord,

Fuldmørkt for de Fleste,

Men rørende dog,

Til Spot for det Meste,

Naar ei det nedslog,

Til Lyst, naar i Drømme

Jeg Skygger lod svømme

Som Svaner paa Tidernes Hav!

.

Ei Tale i Taaget

Jeg sendte om Land,

Som Fuglen jeg vaaged,

Og drømde som Mand,

Min Sang har ei sveget,

Og svigter vist ei,

Jeg drømde om Meget,

Som end er paa Vei,

Men Kornet fra Halmen,

Og Drømmen fra Psalmen

Jeg skjelned og skildte med Flid.

.

At Meget begravet

Der laae under Muld,

Og Meget i Havet,

At ligne ved Guld,

Ja, ædle Metaller

I Klippernes Skjød,

Og Mynt, som Koraller,

Hvor Snekkerne flød,

De Lys, jeg saae lege,

Nu blaa, og nu blege,

Mig meldte, mig røbed i Kveld!

.

At der er det Meste,

Hvor mindst man det seer,

Hvor kun for de Fleste

Er Strand-Sand og Leer,

Hvor Mange vil tænke,

Naar hver tager Sit,

Den fattige Enke

Maa leve paa *Kridt,*

Har Vand kun at drikke,

Er nødt til at tigge

Om Smuler fra rige Mænds Bord;

.

At der er det Bedste,

I Bund og i Balk,

At der er det Næste,

I Kridt og i Kalk,

At der er det Klare,

I Belt og i Sund,

Hvor Snekkerne fare,

Som Fugle i Lund,

At her, under Jorden,

Er *Guldet fra Norden,*

Det skimted jeg dunkelt i Kveld!

.

Jeg skimted, jeg gjætted,

Hvad rimelig-viis

De Grav-Lys forjætted,

Til Fædrenes Priis,

Af Syn og af Gjætning,

Med Kridt og med Lim,

Jeg gjorde en Fletning

I Roskilde-Rim,

Som Roskilde-Knøse

Engang skal opløse

Og klare til Roskilde-Vand!

\_\_\_\_\_\_\_\_\_\_\_\_\_\_\_\_\_\_\_\_\_\_

.

Nu kom der en Due,

Med Danne-Brogs Tegn,

I bølgende Bue,

Fra Lys-Havets Egn,

Ei legde forinden

Lys-Englene smaa,

Men strømmed paa Kinden,

Som Bølger mon gaae,

Det varslede Mørke,

Thi Lys uden Størke,

Det skaber en Tus-Mørke-Stund;

.

Med Godset du rutter,

Og ødsler i Løn,

Godt nok med den Luther,

Ret smukt af hans Søn,

Men min er Omsorgen,

Mig selv er jeg næst,

Jeg ogsaa i Morgen

Vil byde til Gjæst,

Din Gjæld jeg dig skjænker,

Men bie, til jeg bænker,

Og skjænker dig huld i min Hald!

.

Gak nu til de Daner

Og Norbagger smaa,

Hvor Gjengjæld du ahner,

For hvad jeg nok saae,

Du utro Husholder

Dem skjænked i Smug!

Gak til dem, du Tolder!

For snildelig Brug

Af Pennen og Fristen,

De deres Jævn-Christen

Taknemmelig laane vel Huus!

.

For Resten, vær rolig,

Bliv vaagen, giv Agt!

Jeg holder det trolig

Alt hvad jeg har sagt.

Hvad selv du i Drømme

Har seet eller hørt,

Maa Aanden bedømme

Som har det fremført,

Maa selv du forsvare,

Og lade forklare

Ved Lyset med Tiden sig selv!

.

Saa mælede Duen,

Og vilde nu brat

Utrøstet paa Tuen

Mig Arme forladt,

Da greb, i min Vaande,

Om Vingen jeg fast,

Da kom jeg i Aande,

Og raabde med Hast:

Jeg gjorde mit Bedste,

Nu er jeg din Næste,

Med Livet jeg slipper dig ei!

.

Vist haver jeg Brøde,

Hvo haver ei den,

Men Frelseren døde,

Og Gud er min Ven,

I Sønnen er Livet,

Paa Sønnen jeg troer,

Og Gud mig har givet

Paa Livet sit Ord,

Han kan nu ei støde

Mig ned til de Døde,

Som mumle i Skyggernes Land!

.

Gaaer Herren i Rette

Med Støvet, da maa

Han vinde sin Trætte,

Og Støvet forgaae,

Men Jorderigs Dommer

Har svoret og sagt:

For Dommen ei kommer

Hvo med mig gjør Pagt!

Paa Ordet jeg lider,

Med Ordet jeg strider,

Med Livet jeg slipper dig ei!

.

Saa lærde min Fader

Mig Kampen med Gud,

Han ingen forlader

Som holder den ud;

Forlader ei Sine

I Skyggernes Land,

Vil Sjælen til Pine

Ei sætte i Band,

Som lod sig forhaane,

Af dem som ei skaane,

Men haane Hans hellige Ord!

.

I Valmue-Taage,

I klingrende Frost,

At vente og vaage,

Forsvare sin Post,

Hvo det kan fuldbringe,

Kan ogsaa, fra Jord,

Til Himlen sig svinge,

Saa let som Guds Ord,

Men Herren det nægter,

At Nogen det mægter,

Undtagen Han selv og hans Aand!

.

Han Selv lod mig lære,

At Støv kun i Løn,

Har Eet at begjære

Med Suk og med Bøn,

Det søgde jeg efter:

At bygge og boe,

Hvor Sjælen har Kræfter,

Og Sindet har Ro,

Hvor Gud alle Dage

Er stærk i de Svage,

I Herrens det deilige Hus!

.

Han veed det, som skuer

Hvad Hjertet attraaer,

At bedre mig huer

En Dag i hans Gaard,

Om og i Nat-Røde,

Som Fienden har tændt,

Min Hytte maa gløde,

Naar Værket er endt,

End tusinde Døgne,

Omtaagede, søgne,

Kun skjønne paa Skyggernes Maal!

.

Han veed det, som kjender

Min inderste Lyst,

At hvad sig end vender

Og krymper i Bryst,

Paa Tærskelen tager

Jeg heller min Plads,

End høit jeg fremrager

I Verdens Pallads;

Før lavest paa Skamle

I Løn hos de Gamle,

End høit i de Selv-Kloges Lag!

.

Han, ved sine Sale,

Vist Rede og Lye,

Til Spurv og til Svale,

Vil skjænke paa Ny,

Han ei vil udjage

Den ringeste Fugl,

Som under Hans Tage

Kun søger et Skjul,

For der at udlægge,

For der at opklække

Et Kuld til Hans Herligheds Priis!

.

Han saae mine Tanker,

Ved Dag og ved Nat,

Hvor ensom jeg vanker,

Af Verden forhadt,

Hvor Ingen mig kjender,

Som under mig godt,

En Fremmed blandt Frænder,

Selv Drenge til Spot,

Han veed, hvad der kvæger,

Trods Malurtens Bæger,

Mit Sind og mit Hjerte i Løn!

.

De fremmede Frænder,

Paa Mark og paa Fjeld,

Som ikke mig kjender,

Jeg spaaede Held;

Mig tykdes, i Norden

Jeg Helgene saae

Opstige af Jorden,

Og Bølgerne blaa,

For Vidne at bære,

Til Frelserens Ære,

Om Livet, Han Dødninger gav!

.

Har Støvet og Mindet,

Af Fædrenes Old,

Mit Øie forblindet

For Runer paa Skjold,

Saa Skygger af Livet

For Varsler jeg tog,

Jeg dog vel med Sivet

Mig selv kun bedrog!

Jeg loved kun Lykke,

Til dem som vil bygge

Paa Zions den prøvede Steen!

.

Vist haver jeg feilet,

I Skjøn, som i Skud,

Dog altid i Speilet

Jeg ledte om Gud,

Og sikkert den Kjerte

Opsteeg af Hans Ord,

Som trøsted mit Hjerte

Med Haabet om Nord,

Den fløi mig i Haanden,

Hvor herlig i Aanden

Opstod de hentørrede Been!

.

Naar Lænderne hæved,

Og Hænderne sank,

Mit Øie sig hæved

Til Stjernen saa blank,

Som stod over Norden,

Og størked min Tro;

Skal nu under Jorden

Jeg søge min Ro,

Skal Haabet mig briste,

Skal Huset jeg miste,

O, gid jeg da laae under Muld!

.

Velan! du har vundet,

(Saa Røsten nu lød)

Du Naade har fundet

I Liv og i Død!

Vil ei du udvige,

Velan da, saa bliv,

Naar god du tør sige

For Brødrenes Liv;

Men Han, som paa Gaader

Forstaaer sig, dig raader:

Gak ud, og tie stille for Gud!

.

Til Himmelens Fader

Dit Haab du har sat,

Han ei dig forlader

I Nød eller Nat!

Den Fjer, du har fattet,

Behold den til Pen,

Det vorder vel skattet,

Som skrives med den!

Guds Timer og Dage

Gaae frem og tilbage,

Vi samles, vi sees igjen!

.

Ja, end før du skuer,

Igjen over Bog,

De bølgende Buer,

Du mærker dem dog;

Naar Fjeren mon klinge,

Jeg gav dig til Pen,

Da rører min Vinge

Den savnede Ven,

Da sødt sig forbinder

Paarørende Minder

I Hjerte, i Aand og i Ord!

.

Saa talede Duen,

Og svang sig da bradt

Fuldhøit over Tuen,

Og see, det var Nat,

Mid-Vinter i Norden,

Alt ligesom før,

Ja Vinter paa Jorden,

I Sønder og Nør,

Hin hjertelig kolde,

Som Thurserne volde,

Som varsler om Ragna-Roks Gnye!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.

Jeg følde, fuldene

Paa Marken jeg gik,

Blandt mossede Stene,

Med drømmende Blik,

Ei gik jeg i Mørke,

Thi Maanen var klar,

Men Lys uden Størke,

Som Øine af Glar,

Kan intet oplive,

Kan Skygger kun give

Et blændende Livligheds-Skin!

.

Jeg oversaae Skoven,

Som mørkned i Kveld,

Saae op over Voven,

Til kneisende Fjeld,

Saae Skyerne blaane,

Og Kæmper staae op,

Hvor stigende Maane

Stod klar over Top:

Og havde jeg Vinge,

Jeg vilde mig svinge,

Didop hvor det gryer ad Dag!

.

Sørg ikke for Vinge!

Mig svared en Røst,

Agt ikke saa ringe

Den nordiske Trøst,

At Himlen i Vove

Dog haver et Speil,

At Hesten har Bove,

Og Snekken har Seil!

Vil end over Bølge

Engang du mig følge,

Da gjæste vi Kæmpernes Land!

.

En Stund er det siden

Vi saaes i Kveld,

Jeg haaber, med Tiden,

Vi enes dog vel,

Du veed at de Vaaben,

Jeg gav dig engang,

Ei stride mod Daaben,

Men frede om Vang,

Med dem over Bølge

Du atter mig følge

Paa Snekken med lønlige Kaar!

.

Velkommen tilbage!

Jeg svared saa brat,

Din Sang og din Sage,

En Midvinter-Nat,

Er ei at foragte,

Skjøndt Røsten er svag,

Er værd at betragte

Endogsaa ved Dag,

Jeg nok dig vil følge,

Paa rullende Bølge,

Til Nordens det sande Valhald!

.

Saa steeg jeg paa Hesten,

Som mægter i Trav,

Fuldsært, *Norne-Gjæsten*

At bære paa Hav,

Ei meer under Kappe

Jeg skotted i Smug,

Saae Fødder fuldrappe

Som Aarer i Brug,

Men kunde, skjøndt vaagen,

Dog ikke for Taagen

See grandt, hvad paa Bølgen os bar!

.

I Tellemarks Egne,

Ned Nord-Søe, et Fjeld,

Som Bølger indhegne,

Vi gjæsted i Kveld;

Hvor Kulen nu findes,

Med vindaaben Dør,

Som Gubberne mindes,

En Kirke var før,

Med Trapper fuldsære,

Michael til Ære,

Udhugget, indhulet i Steen!

.

See, der var vi inde,

Forleden engang,

Da du gik i Blinde,

Og jeg var i Trang,

Der end vi kan bede,

Ifald du har Lyst,

Men er dig dernede

For mørkt og for tyst,

Vi Herberg kan laane,

Hvor Stjerner og Maane

Omskinne os venlig paa Hald.

.

Paa Loftet, paa Taget,

Af Kirken fuldsær,

I Muld-Overlaget,

Ved Lyset fuldnær,

Der lagde i Tue,

Paa Løibænk af Steen,

Saa hardtad til Skue,

Man Fædrenes Been,

Et Spade-Maal nede

Der nemt at oplede

Er Støvet af Kæmper i Nord!

.

Der sad jeg i Tanker,

Og samlede Støv,

Alt som man opsanker

De visnede Løv,

Hvor sidste Gang hviled

En hensovet Ven,

Det er som tilsmiled

Os Skyggen igjen,

Dog savne vi Aanden,

Og føle i Vaanden:

Kun Blænd-Værk er Skyggernes Smiil!

.

Jeg saae, som i Drømme,

Sig hvælved en Hald,

Vel værd at berømme

For Vanraade-Skjald,

Om Borde fuldlange

Med Drotter paa Rad,

Sad Kæmper fuldmange,

Som skaade jeg gad:

Olaver, Haralder,

Med Noriges Balder,

Og Thjodolf med Skjalde i Flok!

.

Vel blege og kolde

De sad over Bord,

Dog blide og bolde,

Som Kæmper i Nord,

Og naar jeg dem minded,

I Sturlesøns Sprog,

Om Bygen, som vinded

I Hjørungar-Vaag,

Om Ørnes Hus-Holder

Ved Solskjel og Svolder,

De nikked, mig tykdes, med Smiil.

.

Dog, see, nu fra Gruen,

I Dødninge-Hald,

Opblussede Luen

For Vanraade-Skjald,

Da saae jeg med Smerte,

At Smilet var dødt,

Da følde mit Hjerte,

Mig Uheld var mødt,

Jeg følde paa Vaanden,

At Skyggen for Aanden

I Maaneskins-Natten jeg tog!

.

Og, see, nu ved Gruen

Det sært sig begav,

Sig hæved i Stuen,

Som reist i sin Grav,

Med dødblege Kinder,

En Kvinde saa from,

Med friske Kjærminder

I Barmen hun kom,

Paa Smilet hint bløde,

Det taareblændt søde,

Vor Moder jeg kjendte igjen.

.

Velkommen, du Kjære!

Jeg kjender dig godt,

Saa Øiet skal være,

Saa himlinge-blaat,

Saa axler hun Kaaben,

Den Hav-Frue skjøn,

Kjærmindelig aaben,

Med Rosen i Løn!

Maa did jeg dig følge,

Hvor dybt under Bølge

End Blomst byder Vinteren Trods?

.

Hun nikked med Blide,

Vor Moder saa kjær,

Men saae til min Side,

Og peged paa Sværd,

Lad det blive hjemme,

Saa lød hendes Ord,

Giv Gjæst det i Gjemme,

Til Nøden er stor!

For gammel er Kaaben,

Den taaler ei Vaaben,

Og Raad har jeg ei til en ny!

.

Jeg sad under Armen,

Som Barnet paa Skjød,

Da lærde mig Varmen,

Hun var ikke død.

Vi kom gjennem Taage,

Som Niffelhjems Tag,

At dale og vaage

Det kosted Umag,

Man skulde i Taagen,

Vel være lysvaagen,

Men lade med Flid som man sov.

.

Vor Moder med Styrke

Mig ærlig stod bi,

Saa snart i Tusmørke

Jeg skued en Stie,

Af Fødder fuldmange

I Søvne betraadt,

De døde Mænds Gange

Dem kjendte jeg godt,

Men gjøs for at ende,

Med Livet i Hænde,

Min Bane paa døde Mænds Vei!

.

Med Purpur til Kaabe,

Her glimrende stod,

Fuld talrige Hobe,

Af Konninge-Blod,

Som Støtter de stode,

Paa Skamler af Guld,

Men trindt dem opgroede

Kun Tidsler af Muld,

Saa did vi os skyndte,

Hvor Solskin begyndte

At vække Kjærminderne blaa!

.

En Elv der med Vælde,

Man kalder den Slid,

Nedstyrter fra Fjelde,

Mørkladen og strid,

Med Bølgerne kolde

Nedruller en Hær

Af Hjelme og Skjolde,

Af Brynjer og Sværd,

Af Buer og Pile,

Der findes ei Hvile,

Der fæstes paa Skifte kun Syn.

.

De sorteblaa Vover,

Hvor Torne kun groe,

Med Nød vi kom over,

Paa flydende Bro,

Her Kæmperne ginge,

Som Møer til Dands,

Hinanden paa Klinge,

I Kreds, under Krands,

Ja, Krands af Kjærminder,

Som deilig sig vinder

Om Dalen ved Bjergenes Fod!

.

See, Moder, jeg meldte,

Her Blomsterne groe,

I Skyggen af Helte;

Her Aanderne boe!

For godt dig mon hue,

Da svared hun snild,

Hvad stolt er til Skue,

Endskjøndt det er Spil,

Thi Skygger du finder

Kun her af Kjærminder,

I Efter-Skin kolde af Dag!

.

Vi vandt over Bjerge,

Det var ikke let,

De stod for at værge

Den yndigste Plet,

Hvor Bøgene slynge

Sig deilig paa Skraa,

I Krands om en Klynge

Af Høiene blaa,

Af duftende Bølger,

Som godvillig følger

Kun Nattergal-Aande i Sang!

.

O, her er din Vugge,

Vor Moder saa kjær,

O maatte jeg plukke

Kjærminderne her!

Ak, Søn, til hvad Nytte?

Hun svared paa Stand,

Nei, kunde du flytte

Min Vugge et Gran,

Da var jeg fornøiet,

Da aabnedes Øiet

For Lys i de Levendes Land!

.

See Muren bag Høie,

Derover den maa,

Jeg længe med Møie

Har prøvet derpaa,

Hvad aldrig en Kæmpe

Udretter med Magt,

Kan lykkes med Læmpe,

Tie stille, giv Agt!

Hvordan du kan ramme

Hvad kjært er din Amme,

Du mærke nu lignelseviis!

.

Hun tog af sit Belte

En Hammer fuldsær,

For nordiske Helte

Langt bedre end Sværd,

Den Veland hin bolde,

Af pureste Guld,

Vel smedded til Trolde,

For *Gram* han var huld,

Som skulde paa Sletten

Sig maale med Jetten,

Paa hvem beed ei Steen eller Staal!

.

Den banker, den Hammer,

Saa sagte, saa tyst,

Som i vort Løn-Kammer,

Den Lille paa Bryst;

I Fjeld det dog runger,

Med underlig Klang,

Alt som paa Steen-Tunger

En smeltende Sang,

Og hvad for den Hammer

Ei smelter, det flammer,

Som Trolde, ved Kjærligheds-Ord!

.

Den Grund-Mur paa Tue,

Det Konst-Værk af Hel,

Var som man kan skue

Et Iskampe-Fjeld,

Vor Moder sin Hammer

Kun rørde et Gran,

I brand-gule Flammer

Stod Muren paa Stand,

Men Luerne isned,

Vor Moder henvisned

Som Blomst ved ildsprudende Fjeld!

.

Den Gamle neddaaned,

Da underlig vildt

Kjærminderne blaaned,

Og vanvittig mildt,

Fra Høi var at høre

Som Agehøns-Kluk,

Der klang i mit Øre

Som Dødninge-Suk,

Men syv Gange Klangen,

Af Guldhammer-Sangen,

Gjenlød fra det takkede Fjeld!

.

Det var, som de Stene

Udtoned med Lyst:

Nu har vi dig ene,

Du levende Røst,

Nu ligger du fangen

Fulddybt under Muld,

Nu raader for Klangen

Det underjords Guld,

Nu kun hos de Døde

Er Tonerne søde,

For dem synger Fuglen i Bur!

.

Med Kjærlighed Døden

Dog aldrig faaer Bugt,

Som Kulden af Gløden,

Den jages paa Flugt,

Og hvor, i Løn-Kammer,

I kvindeligt Bryst,

Mon banke en Hammer,

Saa sagte, saa tyst,

I Ungdom og Ælde,

Med varmere Vælde

End, ømmeste Moder! hos dig!

.

Hun sprang da i Veiret,

Saa let som en Raa,

Hun nær havde seiret,

Om rigtig jeg saae,

Dog bedst er at sige,

Hun fik det at see,

Ved, over at kige,

Hvad ei kunde skee;

Hun gjorde med Snille,

Som Bien sig lille,

Og fandt dog ei Sprække til Vei!

.

Saa tog hun en Hane,

Dens Hoved omvreed,

Paa luftige Bane,

Det over hun streed,

Og neppe vel røre

Det kunde ved Jord,

Da fik man at høre

Et underligt Chor:

Paa hin Side Muren

Høirøstet som Luren

Slog Hanen med Vinger, og goel!

.

Da løfted paa Høie,

Paa Bølger i Lund,

Flux*Sigrid*sit Øie,

Af Blyhedens Blund,

Ei turde sig dølge

Den Sol-Daatter skjøn,

Som fødtes i Bølge,

Og voxde i Løn,

Lad straalende Taarer

Kun spottes af Daarer,

Sødt gløder dog Bølgernes Soel!

.

Ei Skygger sig hæved

Paa Høien i Lund,

Kiærminder kun bæved

Som Bølger i Sund,

Skjøndt mange i Følge,

Man een dog kun saae,

En tonende Bølge,

Kjærmindelig blaa,

Et underfuldt Øie,

Af Dugg fra det Høie,

En Sol-Favn, et levende Speil!

.

Forbauset, halv bange,

Jeg Grund-Muren saae

Sig røre i Vange,

Som Bølger mon gaae;

Som Bakker i Belte.

Naar Vaar kommer brat,

Den maatte hensmelte,

Af Jetten forladt,

Der mægter at dølge

Den rullende Bølge.

Som Steen i sin iskolde Favn!

.

Den Jette, man kalder

Ham *Hræsvælg* i Nord,

Fuldgammel af Alder,

Som Mørkheden stor,

Hvis Skygge sig breder

Til Niffelhjems Tag,

Hvis Aande sig spreder

Som Pile i Slag,

Den Store, den Stærke,

Med Soel-Brændemærke,

Til Pol maatte flygte paa Stand!

.

Op vaagned paa Fjelde

Nu Kulbrynde-Skjald,

Og brat da med Vælde

Det runged i Hald:

Hør Hanen, hvor Vinger

Han rysted, og goel!

See hist, hvor sig svinger

Den straalende Soel,

Fuldhøit over Voven

Og Marken og Skoven,

Ja, høit over Dovre og Kjøl!

.

Saa vaagner, I Bolde

Nu alle da brat,

Som sov under Skjolde

Paa Tuer i Nat!

Op Alle, som mægte

I Marken at gaae,

Op, Alle som slægte

Kjærminderne paa!

I Skye stikker Mærket,

Nu Haanden paa Værket,

Hver Sjæl af de Levendes Kuld!

.

Nu smeltede Gjærdet

Som Iis-Kamp i Tøe,

Der spærred, forhærdet,

De Saliges Øe,

Trods Ormen hin Snare,

Som letted i Kveld.

Med Oxen vi fare

Nu lukt over Fjeld,

Ei Bør os kan feile,

Med Olav vi seile

I Sænk baade Klippe og Trold!

.

Nu kalde vi Broder

Enhver, som, i Løn,

De Levendes Moder

Vil kjende for Søn,

Ei Tid eller Tunge,

Ei Hud eller Haar,

De Gamle, de Unge

At skille formaaer,

Nu skal, efter Haanden,

Hvad Eet er i Aanden

Til Eet og forsamles paa Jord!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.

Lysvaagen i Drømme,

Jeg færdedes sært,

Hvad Daarer end dømme,

Er Mindet mig kjært,

Ei giver det Størke,

Men dæmper dog Frygt,

Om Dagen, i Mørke,

At drømme saa trygt,

Og Morgen-Drøms Minder,

Naar Dagen oprinder,

Til Sol-Blommer vorde paa Stand!

.

Jeg følde, skjøndt Staven

Slet ikke var brudt,

Mig dog som til Graven

Fra Kirken nedskudt;

Jeg vandred i Aanden

Med Fædrene vel,

Men til dem, ved Haanden,

At hente fra Hel,

Fra Glemselens Mørke,

Dertil vilde Størke,

Dertil maatte Kjærligheds-Mod!

.

Paa Asers Guld-Terning

Jeg læste i Tal,

Den Kjærligheds-Gjerning

Var blevet mit Kald,

Jeg maatte og finde

Mit Bjarkemaals-Ord,

Med Fædrenes Minde,

Laae dybt under Jord,

Jeg maatte, jeg vilde,

Og kunde dog ilde

Med Staven nedstige til Hel!

.

Paa Asernes Side,

Let nemmes det kan,

Med *Hermod* at ride,

Til Skyggernes Land;

Men Stene maa klage,

Med Fugle i Chor,

Om Balder tilbage

Skal komme i Nord,

Og Asernes Lykke

Er Skin kun og Skygge,

Naar Breidablik kun er en Skye!

.

Hvad Daner kun lære,

Det kalder jeg Held,

Med Kvinden hin kjære,

Som *Hading* i Kveld,

Det Dyb at besøge,

I mindelig Tro,

Hvor blaa mellem Bøge,

Kjærminderne groe,

Hvor *Habor* og *Signe*

I Kjærlighed ligne

Hinanden endnu, som paa Jord!

.

Den Lykke at prise,

For Frænder i Nord,

Med Staven at vise

Paa Skat under Jord;

For Spotten at døve

Med Dannemarks Guld,

At vise en Prøve,

Opgravet af Muld,

Det kalder jeg Glæde,

Det er, som at kvæde

Om Kampen, naar Dragen er død!

.

Ja, du, som har sjunget

Om Guld under Jord,

Og Sagnet udtunget

Som Hjertet i Nord;

Vist Eet er, at stjæle,

Mens Røveren sov,

Et Andet, at kvæle

Ham, over hans Rov;

At stjæle med Læmpe,

Men ikke at kæmpe,

Mig lærde din Guldmager-Sang!

.

Ei Mage til Glæde

Der findes, saa sød,

Som den at omkvæde

Sin udstandne Død,

Den Glæde jeg kjender,

Og priser Ham glad,

Som styrer og vender

Al Klage til Kvad,

Naar blot ei paa Skygge

Man Haabet vil bygge,

Men kun paa Hans Aand og Hans Ord!

.

Dog, Glimt er vor Størke,

Og Blus kun vort Mod,

Naar Dragen i Mørke

Vil drikke vort Blod,

Sig krymper for Døden,

Som Ormen, vort Støv,

Og glemmer i Nøden,

At synkende Løv

Skal Vaar laane Vinger,

Saa gjenfødt det springer

Fra Roden paa Grenene ud!

.

Jeg tænkde, naar Øie

Paa Blusset man fik,

Som stiger fra Høie,

For Vogterens Blik,

Da vidned med Størke

Det blinkende Guld,

At Andet end Mørke

Der laae under Muld,

Da torde vel Aanden

Opstaae efterhaanden,

Som Herren opstod af sin Grav!

.

Jeg tænkde, hvis Lykke

Jeg fik til den Id,

Om Fædrenes Skygge

At vise med Flid,

Det var ei at nægte,

Den havde en Haand,

Og Haanden var ægte

Som dannet af Aand,

Da maatte man bøie,

Paa Fædrenes Høie,

For Herren de stivnede Knæ!

.

Da lød over Vange

En underlig Røst,

Som Dødninge-Sange,

Til Døendes Trøst,

Som Gjenlyd af Skjolde,

Der smile ad Sværd,

Af grundfaste Volde

I Blide-Kast-Færd;

Men kun for Lydhøre,

Som Hjertet gav Øre

For Fædrenes hviskende Aand!

.

For disse kun blæste

Da Bølgernes Søn,

Og de sig kun læste

Til Guldet i Løn;

For Mængden i Vange

Var Volden kun Støv,

Og Dødninge-Sange

Kun Vind-Pust i Løv,

Var Dannevirks-Tale

Om *Thyra* i Dvale,

Var Høienes Blaa-Mai kun Tant!

.

De Røster, vi hørde,

De Buer, vi saae,

De Straaler, os rørde,

Som Bølger mon gaae,

Som lysende Strømme,

Som bølgende Lyn,

Det var ikke Drømme,

Dog natlige Syn,

Som Nord-Lys, fuldsvare

Sig ret at forklare,

Ja Nord-Lys i Ord og i Aand!

.

Poetiske Gaader,

Og varslende Blus,

Dem Verden kun skaader,

Som Haler af Hus,

Som Taage-Cometer,

Og Luft-Syn til Stads,

Vi var dog Propheter

Om Andet end Fjas,

Der saa kunde rime,

At hver i sin Time

Høirøstet, som Vækkere slog!

.

Ja, hører mig, Brødre,

I Skjoldunge-Land,

Hvis Ammer og Mødre

Var Døttre af Dan,

Hvis Hamre har hødet,

Og tonet med Klang,

Hvis Kinder har glødet,

Som mine, engang,

Hvis Sange maae gjemmes,

Om end de forglemmes

En Time i Skyggernes Land!

.

Lad Verden kun tænke,

Vi Intet betød,

Og Bøgerne bænke

I Glemselens Skjød!

Lad synes, som Mørke

blev Stagernes Løn!

Lad, synes, som Mørke

Blev Lysningens Søn,

Som om, efterhaanden,

Ved Lyset, for Aanden

Man blindere, døvere blev!

.

Det er dog kun Skyer,

Som skygge en Stund,

Til Morgenen gryer

Fra Lys-Havets Grund;

Naar Hanen da galer,

Mens Vingerne slaae,

Naar Dag-Moder taler

Med Bølgerne blaa,

Da springer af Vuggen,

Hvad Lyset og Duggen

Har underlig virket i Løn!

.

Saa trøsted i Vange

Jeg sørgende Faa,

Og vilde med Sange

Dem Tiden forslaae,

Dog Sange om Sange,

Og Drømme om Dag,

Let vorde for lange,

Som Viser om Slag,

Jo meer jeg fremførde

Des mindre man hørde,

Jeg talde tilsidst med mig selv!

.

Jeg maatte da føie

Vor Moder og døe,

Jeg maatte da pløie

Den Dødninge-Søe,

Jeg maatte beskride

De døde Mænds Sti,

Jeg maatte mig stride

Al Brammen forbi,

Ja, stage mig over

De sorteblaa Vover,

Og brydes med Skygger paa Val!

.

Til Latter for Dværge,

Jeg maatte, med Flid,

Gaae nedenom Bjerge,

Hvor Bunden var sid;

Paa Trods mod Naturen,

Til Gavn for de Smaa,

Jeg maatte ved Muren

Som hovedløs staae,

Mens Hoved fra Hærde

Fløi lukt over Gjærde,

Thi selv gik for Hane jeg her!

.

Det nemt er at smile

Ad sprænglærde Smaa,

Som ikkun paa Stile

At file forstaae,

Som end ei kan fatte:

Naar knudrede Green

Man saa vilde glatte,

Som Tømmer og Steen,

gik Livet i Løbet,

Og Marven i Kjøbet,

Gik Baaden i Arbeide-Løn!

.

Ja, hvem maa ei smile

Ad sprænglærde Smaa,

Som ikkun paa Stile

At file forstaae,

Og kan ikke tale

Med Fynd eller Klem,

Til Thyra i Dvale,

Om Dannemænds Hjem,

Og veed ei, at Grunden

Til Skrift er i Munden,

Men seer den i Vildgaase-Fjer!

.

Ja, vist maa man smile

Ad sprænglærde Smaa,

Som ikkun paa Stile

At file forstaae,

Og veed ei, at Tunge

Maa gjøres til Pen,

Om Pennen skal sjunge

Og tale igjen,

Ja, lægge de Unge

Det Gamle paa Tunge,

Som bort med Vild-Gjæssene fløi!

.

Ad Blæst kan man smile,

Naar først med sin Stavn,

Til Ankers, til Hvile,

Man ligger i Havn,

Men ei, mens man pløier

Det vildende Hav,

Og døende krøier

I Fædrenes Grav,

Da nødes man næsten

Til Pust imod Blæsten,

Skjøndt Veiret man taber derved!

.

Saa tabde jeg Aande,

Og Tiden dernæst,

Og vandt mig kun Vaande,

I Kampen mod Blæst,

Bortødslet de Kræfter

Paa Vindbøsse-Konst,

Jeg sukkede efter

Omsider, omsonst,

I Niffelhjems-Taagen,

I Bøgelunds-Krogen,

Ved Muren, i Skjærs-Ildens Kval!

.

Dog bort med al Klage!

Ham love min Sang,

Som, stærk i de Svage,

Opfylder vor Trang,

Og styrer saa trolig,

De Smaafolk til Gavn,

Der elske Hans Bolig,

Og ære Hans Navn,

Ja, løser i Naade

Til Glæde vor Gaade,

Om end vi indvikled den selv!

.

Den Finger, som rørde

Ved Lyset i Kveld,

Mig underlig førde

Lysvaagen til Hel;

Kom Taage for Øie,

Det Fingeren gneed,

Saa Lys fra det Høie

Til Dybet sig streed,

Forunderlig størket,

Den drog gjennem Mørket

Til Maalet en Stribe af Lys!

.

Ja Hoved fra Hærde

Den læmpelig skar,

Og streed over Gjærde,

Hvor Røsten er klar,

Hvor Harper og Skjolde,

Hvor Lure og Sværd,

Kun Tonen beholde,

Som Hjertet var kjær,

Hvor Skyggerne tale

Om Thyra i Dvale,

Kjærminder om Livet i Løn!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.

Nu lød over Vange

En *folke-lig* Røst,

I Sagn og i Sange,

Til Børnenes Trøst,

Til Spot for de Store,

Til Gavn for de Smaa,

Som hvad dem kan more

Selv prægtig forstaae,

Til Bro over Belte,

Som skiller fra Helte

Et kortsynet Puslinge-Kuld!

.

Den Røst havde sovet

I hundrede Aar,

Og aldrig sig vovet

At løfte fra Baar!

Som Hveden og Rugen

I Aands Efter-Aar,

I Jordelins-Dugen,

Den lagdes paa Baar;

Som Rugen og Hveden,

Beholdt dog forneden,

Trods Iis-Slag, den Livet i Løn!

.

Hvor end, mellem Bøge,

Om Natten man saae

Trold-Puslinger spøge,

Og Døde opstaae,

Som Gjenfærd med Lagnet,

Til Lyst og til Gru,

Omsvæved i Sagnet

Vor Moder endnu,

Og hvisked i Vangen,

Hvad fordum i Sangen

Hun laande sin smeltende Røst!

.

Hvor end under Bue,

I Kirke og Chor,

Hvor end i sin Stue,

Paa Bænk over Bord,

Man tonede Sangen

Fra Fædrenes Old,

Om Dagen forgangen,

Om Herren vor Skjold,

Der sang under Mulde,

Trods Dødninge-Kulde,

Vor Moder med levende Røst!

.

Hvor Bøgene frede

Om Skygger endnu,

Hvor *Kingo* paa Hede

End kommes ihu,

Der tidlig mit Øre,

Skjøndt dannet af Staal,

Fik Lyst til at høre

Det deilige Maal,

Der favned, af Sangen,

Mit Steen-Hjerte Klangen,

Som Nord-Havs gjenlydende Fjeld!

.

Hvor dunkel, fra Fjelde,

En dundrende Klang

Opstiger, med Vælde,

Af Old-Tidens Sang,

Hvor Tonerne suse

Med Brag over Val,

Som Elvene bruse

I Klippernes Dal,

Der følde sig hjemme

Mit Hjerte, hvis Stemme

Som Braget, var Gjenlyd i Steen!

.

Hvor klar sig, fra Bølge,

Med sølverlig Klang,

Med Guder i Følge,

Opsvinger en Sang,

Som stiller for Øie

Os Heltenes Byrd,

I Glimt fra det Høie,

I Thor og i Tyr,

Der tykdes mit Øre

Den Høi-Sang at høre,

Hvis Klang det fik aarle fuldkjær!

.

Dog Andet at mærke

Fik Øret i Kveld,

Da Mjølner hin stærke

Slog Dale i Fjeld,

Fra steenhaarde Malme

Den hellige Klang

Af Fædrenes Psalme

Høirøstet udsprang,

Og lod mig fornemme,

At Frelserens Stemme

Af Steen kan udvirke ham Priis!

.

Med Høi-Sangens Toner,

Som stege fra Hav,

Til Støvets Forsoner,

Som Aande os gav,

Opstod i mit Øre,

Som Helgen af Skrin,

Fuldliflig at høre,

En Tone saa fiin,

Som Aand lod mig nemme,

Var Hav-Fruens Stemme,

Naar tæt over Bølge den klang!

.

Da lød fra det Fjerne:

En Søn under Øe,

Som haver den Stjerne,

Han aldrig skal døe,

Og aldrig opslide

Den Klædning saa gæv,

Han fandt under Lide,

Af Nornernes Væv;

Treskaftet, usyet,

Den, vendt og fornyet,

Ham følger i Paradis ind!

.

En Stribe som Skoven,

Naar feirest den staaer,

En Stribe som Voven,

Naar smullest den gaaer,

En Stribe som Klinten,

I Skumring og Gry,

Naar blaagraa, som Flinten,

Den rager i Sky;

Den Klædning til Sønnen

Skjøn Hav-Fru, paa Bønnen,

Annammed af Norner i Løn!

.

O, herlige Syner,

Paa ensomme Vei,

Naar klarlig det lyner,

Og tordner dog ei,

Naar Stjerner og Maane

Sig speile i Hav,

Naar Skyer ei graane,

Men skinne deraf!

Og altid har Folket

De Lyn-Glimt udtolket,

Som Tegn paa en glædelig Høst!

.

Men, ak, naar dog Tørken

Tog Grøden af Jord,

Saa Marken fra Ørken,

Ved Sund og ved Fjord,

Ei nem er at kjende,

Hvad lover da Lyn?

Naar Livet har Ende,

Hvad nytter da Syn?

Naar Bølgen er isnet,

Naar Blomsten er visnet,

Hvad nytter da Medbør og Glands!

.

Naar Blomsten er visnet,

Er Glands kun et Skin,

Naar Bølgen er isnet,

Er Medbør kun Vind.

Sig selv ihukomme

Kan Tidernes Strøm;

Naar Livet er omme,

Er Syn dog kun Drøm.

Har Marken tabt Grøden,

Da høster kun Døden,

Da modnes til Brændsel kun Straa!

.

Har Dana saa skovet,

I Bøgenes Læ,

At hun er hensovet

Ved Kundskabens Træ,

Med Slangen i Barmen,

Som gav hende Raad,

Med Barnet paa Armen,

Hvis Hjerne hun aad,

Hvad da, under Bue,

Man end faaer at skue,

Det varsler dog hende kun Gru!

.

Vist nok alle Døde

Engang skal opstaae,

Og Frelseren møde,

Hvor Himlen er blaa,

Hvor Bølgerne hvile,

Skjøndt evig i Gang,

Hvor Træerne smile

Ved Fuglenes Sang,

Naar det, hvorom Tegnet

I Støv var indhegnet,

Skal klart aabenbares i Kraft;

.

Men hvo sig bebyrded

Med Synden til Død,

Hver Moder, som myrded.

Sit Foster i Skjød,

For ei at beskjæmmes,

Som grebet i Hoer,

For ikke at græmmes,

Og spottes paa Jord,

Ak, de maae vel grue

For Lyset at skue

Som Dommer paa Herligheds Stol!

.

Saa hørde jeg runge

Den tordnende Røst,

Som løste min Tunge,

Og sprængde mit Bryst;

Fra løsrevne Blokke

Af Hjerte-Marks Fjeld,

Gjenlød, som fra Klokke,

Den Torden i Kveld,

Dog underlig blandet

Med Lyd af langt Andet,

Som Kimen sig blanded med Klemt!

.

Det var, som bevæged

Sig Dødning paa Baar,

Som Barnet end leged.

Med Moderens Haar,

Som randt der en Taare,

I Løn, under Laag,

Som lød det fra Baare:

*Han lever jo dog;*

Gud størke den Spæde,

Saa døer jeg med Glæde,

Min Frelser han døde for mig!

.

Saa rørdes mit Hjerte,

Saa toned mit Raab,

Med Fryd og med Smerte,

Med Frygt og med Haab;

Min Frygt var klarøiet,

Men Haabet var blindt,

Thi Jetten var fløiet

Med Sigrid i Flint,

Jeg *saae* kun, i Sagnet,

Et Gjenfærd med Lagnet

Som vreed sine Hænder i Blod!

.

See til, du kan tale,

Som før hun gad lidt,

Om Thyra i Dvale,

Der vaagned saa tit!

Rul op og see efter,

Hvorledes, i Fjor,

Paa Ny kom til Kræfter

Den Frue i Nord;

Er Vingen og stækket,

Hvad før haver klækket,

Det turde vel klække endnu!

.

De Døde at vække,

I Syd og i Nord,

Dertil monne klække,

Som altid, Guds Ord,

At dræbe det Dorske,

Der freder om Dødt,

Hos Danske og Norske,

Hvor Kjødet er blødt,

Dertil, under Kaaben,

Har Dana et Vaaben,

Selv naar hun paa Krøkker mon gaae!

.

See til, du kan finde

Det Vaaben fuldnær,

Saa ei du i Blinde

Slaaer Kvinder med Sværd!

Gjem Sværdslag til siden!

Der altid maa Staal,

Som stikker, til Striden,

Om og kun en Naal,

Men tænk ei, at Spyde

Kan Naale betyde,

Hvor Naal selv maa nyttes med List!

.

Saa klang i mit Øre

En Tale fuldtør,

Om Vaaben at føre,

Jeg vragede før,

Om Finger i Jorden

At stikke med Flid,

Om Fruen i Norden

At vække med Vid,

Om Staven at hvæsse

Hos dem, som gav Messe

Og Skjærsild et dødeligt Saar!

.

Jeg gik da tilbage,

Trehundrede Aar,

Og stødte paa Dage,

Som Dagen i Gaar,

Og stødte, hos Laale

Og Broder i Soer,

Paa deilige Naale

Til Fruen i Nord,

Som selv, i sin Esse,

Med Flid hun lod hvæsse,

Til Brug i betimelig Tid!

.

Dog ikke blot Naale,

Med Blomster iblandt,

Hos Navner og Laale

I Støvet jeg fandt;

Mig Fruen hin rige,

Med Barnet ved Bryst,

Bad hilse og sige

Med lydelig Røst:

*Af Munden vel Aanden*

*Udfoer efterhaanden,*

*Men kom nok med Ordet igjen!*

.

Jeg mærked, at Munden

Paa Marken kun tav,

Fordi den var bunden

Til Bog og til Stav;

Før Ordet vi miste,

Jeg tænkde da fast:

Lad Stavs-Baandet briste,

Det er dog kun Bast!

Hvad bedre kan binde,

Det vil sig vel finde,

Faaer Fruen først Munden paa Gang!

.

Jeg hørde den Frue,

Vi skylde vort Korn,

Vor Sværd og vor Bue,

Vor Harpe, vort Horn,

Hun talde, som Bonden

End taler i Dag,

Og elsked i Grunden

At fare i Mag,

Saa Bønder end tale

Om Thyra i Dvale,

Skjøndt de hendes Vise har glemt!

.

Den skulde de mindes,

Thi mindes de den,

Paa Marken jo findes

Vor Moder igjen,

Med Barnet paa Hjerte,

Og Ordet i Mund,

Som nu vi med Smerte

Maae savne i Lund!

Hvad nytter os Penne,

Hvor saa de er henne,

Naar Folket ei følger vort Ord!

.

O, mærker dog, Blinde!

Hvad Tosser forstaae:

*Hvo Marken vil vinde,*

*Maa prøve derpaa!*

Hvo Folket vil træffe

Tilbunds under Øe,

Med Folket maa bjæffe,

Om ei det kan gjøe!

*Hvo for det vil sjunge,*

*Maa laane dets Tunge,*

Og lære at aande paa den!

.

Hvad end vi har skrevet,

Hvad end vi har talt;

Hvad Dansk har fordrevet,

For Dansken er galt!

Skal Folket opøse,

Med Bagen af Haand,

Vor Lærdoms Bundløse,

Af Lyst til vor Aand,

Da reen er den Regning,

Vi spildte vor Tegning,

Men Folket ei spilder sin Tid!

.

O, hører, I Kjære!

Som ynde mit Ord,

O, gjaldt det min Ære

Blandt Klipper i Nord,

Da maatte jeg smile,

Naar Røsten saa lav,

Der lyster at hvile

Paa Dannemarks Hav,

Naar den man foragter,

Naar stolt man betragter

Min*Plov-Stav* i Sund og i Belt!

.

Jeg pløied med Stude

Fra Jetternes Land,

Som Heste bebude,

Der springe paa Strand,

Med gamle Hav-Heste,

Som Fruen gav Horn,

Det Øe-Land til Bedste,

Som før gav dem Korn;

Med uskoede Hove,

Fuldplat over Vove

Trods Manken for Stude de gaae!

.

Lad gaae, under Maane,

Til Solen staaer op!

Da seer man i Skaane,

Fra kullede Top:

I Øresunds-Bølgen

Der end falde Slag,

Hvoraf man seer Følgen,

Saa mangen god Dag,

Skjøndt Spor der i Sundet

Slet ikke blev fundet,

Som spaaet af *Laale* og *Syv!*

.

Derpaa tør jeg stole,

Og lee ad den Skam,

I Dannemarks Skole

At være den Stam,

Der sidst kunde nemme,

Som Fædrenes Tolk,

Med lydelig Stemme

At tale *til Folk*

Thi alt over Skaane

Jeg Kullen saae blaane,

Og varsle for Skolen i *Lund!*

.

Men kunde jeg glemme

Den Frue saa fiin,

Der gav mig den Stemme,

Som Folk kalde min,

Ja, vilde jeg seire,

Som Kullen, saa kold,

Paa Asken af Leire,

Og Støvet af Skjold,

Da havde jeg Maalet

Fra Gefion stjaalet,

Da var jeg en hjertelig *Skalk!*

.

Derfor vil jeg bede

Hver Frænde om Land,

Paa Mark og paa Hede,

Og højt under Gran,

Ja hver som har Øre

For *Bølgen* i Hav:

*Lad Børnene høre,*

*Hvad Moderen gav!*

Vil de det ei gjemme,

Det let er at glemme,

Hvad kun os i Vuggen er stort!

.

Ja, støder end Sproget,

Og tykkes for plat,

O, føler dog: *Broget*

*Er bedre end mat!*

O, føler dog, Livet

Langt mere er værd,

End Skyggen, opstivet

Med Dødninge-Sværd!

Og *levende* Tale

Om Thyra i Dvale,

Maa svæve, *men lavt* over Muld!

.

O, skal jeg da prale,

Og spørge fuldkry,

Om ei jeg kan tale

Med Fugl under Sky?

Om end der i Norden

Har tonet en Røst,

Hvis Gjenlyd i Jorden

Ei klang fra mit Bryst?

Om ikke I mene,

Jeg kunde forene

De Toner til Gjenlyd af Alt!

.

Skal spydig jeg sige,

Med Guldet i Skjød:

I ere fuldrige,

Men jeg er i Nød;

Jeg kan ikke flyve,

Som I, over Hav,

Derfor maa jeg krybe

I Fædrenes Grav!

O, laaner mig Vinger!

Da brat jeg opsvinger

Som Phoenix af Asken mig let!

.

Ja, saa vil jeg prale,

Skjøndt Pral er kun Tant,

Ja, saa maa jeg tale,

Fordi det er sandt,

Jeg kunde en Sage

Ei død eller mat,

Om Fædrenes Dage,

Vel skrevet i Nat,

Som Folk i det Lave

Nok seent skulde stave,

Og vist ikke fundet for plat!

.

Jeg kunde paa Hesten

Mig holdt over Hav,

Og smilet ad Blæsten,

Som Vinger mig gav;

Jeg valgde at pløie

En dybere Søe,

At svømme med Møie

Omkaps under Øe,

Min Mund over Vandet

Jeg brugde til Andet

End Bobler at blæse af Skum!

.

Hvi det skulde times,

Kun dunkelt jeg saae,

Men følde, saa rimes

Der skal for de Smaa!

Hvi Fugle skal flyde

Som Fiske i Skjul,

Om det skal betyde,

At Fisk bliver Fugl,

Som Ordet mon lære,

Det sagtens skal være,

Det var mig en Gaade fuldsvar!

.

Med sukkende Hjerte,

Og smilende Kind,

Jeg brændte min Kjerte,

Og voved mit Skind;

I Søen hin døde,

Hos Barfod og Knud,

Sank Haanden af Møde,

Gik Livs-Kjerten ud;

Dog hørde jeg Røsten:

Det dages i Østen,

Og høit fra min Grav det gjenlød!

.

I Hjernen det værker,

Skal den gaae for Aand,

Dog selv det kun mærker

En Sjæl i Guds Haand,

I Timer saa mørke

At vaage er svart,

Dog toner med Størke:

Nu dages det snart,

Ad Helvedes Porte

Indskrider den Sorte!

Saa trøsted mig Vægterens Sang!

.

Jeg maatte vel frygte,

Men tændte, med Haab,

Dog Praasen i Lygte,

Der, end før min Daab,

Paa Jordisk at tale,

Opgik af sig selv,

Som Steen over Dale

Udgyder en Elv;

Den tindrende brændte,

Men intet den tændte,

Som Stjernen i Kveld og i Gry!

.

I Valdemars-Dage,

Med Vetheman, kry,

Med Absalon fage,

Fra Roskilde Bye,

Jeg roed mod Strømmen,

Mens Venderne sov;

De havde, i Drømmen,

Nok Grise paa Skov,

Udrakde fuldbange

Et Hoved for mange,

Og saae, hvad der voxde i Løn!

.

Jeg vented paa Dagen,

Den Morgen saa kold,

Jeg skurede Stagen,

Til Kjerten saa bold,

Som var mig i Vente,

Naar Solen opstod,

Ja, som sig alt tændte

I Haab og i Mod,

Med Sværdet jeg hødte,

Med Skjoldet jeg bødte,

Men Hammeren faldt mig for tung!

.

Ja, borte var Blokken,

Naar Hammeren faldt,

Ei mere det Klokken

Men Kjødet kun gjaldt;

Det Piber vel skabde,

Men vakde ei Klang,

Og Lysten jeg tabde

Til Tanker paa Sang,

Vel Smaa-Klokker støbe

Jeg kunde og døbe,

Men gad ikke tænke derpaa!

.

Igjen dog at klinge

Begyndte min Pen,

Som rørde en Vinge

Den savnede Ven;

Naar jeg vilde riste,

Da saaed den Lyn,

Og før jeg det vidste

For Sagnet gik Syn,

Jeg nær havde pløiet

Mig Lyset af Øiet

For ret dog at gjøre det klart!

.

Omsider jeg gnaven,

Dog uden al Harm,

Tog Haanden fra Staven,

Og stak den i Barm;

Da saae jeg Dag-Røde,

Fra himmelblaa Strand,

Mig smile i Møde,

Som Daatter af Dan!

Nu, Praas paa din Hylde!

Nu Straaler forgylde

Vor Moders affalmede Kind!

.

Nu saae jeg min Gaade,

Og Fleres end min,

Opløst af Guds Naade,

Som Vand blev til Viin!

Nu saae jeg, de handled

Ei uden Forstand,

Som konstig forvandled

Selv Vinen til Vand!

Den skulde, som Hveden,

Opløses herneden,

For Alt at optage i sig!

.

Nu saae jeg de Fiske

Som synge tilsidst,

Hvorom hørdes hviske

Den Lille paa Kvist:

Med Havet til Vugge,

Med Himlen til Grav,

*For barnlige Sukke*

*Guds Døds-Sang dem gav,*

De nordiske Svaner,

Med bølgende Baner,

Som flyve i Paradis ind!

\_\_\_\_\_\_\_\_\_\_\_\_\_\_\_\_\_\_\_\_

.

Det Sidste jeg mindes,

Er Syner i Vang,

Hvis Vækkere findes

I Strængenes Klang,

I Tonerne klare,

Som stige fra Øe,

Og lydt aabenbare,

At Daner kun døe,

Som Soel og som Manne,

Der smilende daane,

Og straalende atter opstaae!

.

Ja, Dannemarks Døde

Jeg levende saae,

I gyldne Dag-Røde,

Af Graven opstaae!

Naar Hanerne gale,

Gjengangere flye,

Til Dødninge-Sale,

At sukke paa Ny;

Men da først ombelte

Sig Dannemarks Helte,

Om Natten de hvile i Fred!

.

Paa Land og paa Bølge,

I Høi og i Hald,

Med Solen de følge,

Som Øre med Skjald,

Om Natten de sove,

Om Dagen de gaae,

Med Fuglen i Skove

De glade opstaae;

Thi Bjarkemaals-Sangen

Er gammel i Vangen,

Er Leire-Gaards-Hanernes Gal!

.

Da Axel hin Hvide

Blev lagt under Muld,

Nedsank, ved hans Side,

Det herlige Kuld,

Med Tanker fuldhøie,

Og Taare fuldvarm,

Med Himlen for Øie,

Og Bølgen i Barm;

Men sank dog, omgivet

Af Vidner paa Livet,

Ja, sank i Opstandelsens Haab!

.

I Kirken uddøde

Det Søvætte-Kuld,

Hvis Brynier gløde,

Som Dagrøde-Guld;

Hvad Kirken man laaner,

Dog aldrig forgaaer,

Hvad i den neddaaner,

I Skolen opstaaer,

Det kunde fornemme

Den Helt, som i Gjemme

Gav Saga de Elskedes Navn!

.

Ja, Axel! du Kjære,

De Elskedes Navn,

Til Dannemarks Ære,

Gav Saga i Favn;

Du følde, at Haanden,

I Havfruens Barm,

Nødvendig for Aanden

Maa finde sig varm,

Og reise Den Stole

I Dannemarks Skole,

Hvor selv Den forklarer sit Liv!

.

Kun ilde det tegned

Mangfoldige Aar,

Dog sikkert du regned

Paa Dannemænds Kaar:

Om Blodet end spædes,

Det vorder ei Vand;

Hvor Daner end stædes,

Det kjendes paa Stand:

Skjøndt Kjærlighed ældes,

Som Blad den ei fældes,

Og ruster slet ikke med Staal!

.

Og nu seer jeg gløde

De Brynier blaa,

I gyldne Dag-Røde,

Hvor Helte opstaae,

Med Axel hin Hvide,

Af Graven i Soer,

Hvor før, ved hans Side,

De groves i Jord!

Alt Æsben hin Snare

Og Vetheman fare

Til Seier paa sortladne Hav!

.

O, venlige Svale!

I Vinter-Nat kold,

Dig op af din Dvale

Du vovede bold,

Og svang dig, som Duer

Fra Lys-Havets Egn,

I tonende Buer,

Med Dannebrogs-Tegn!

Ei Sommer i Dale

Gjør enlige Svale,

Men skaber dog mindeligt Savn!

.

O, Svale hin sære,

Med Nattergal-Slag!

Velkommen du være

Paa Marken i Dag!

Velkommen tilvisse,

Om eenlig du fløi,

Men hvad da med Disse,

Der stege fra Høi,

Fra blaanende Bølge,

For kjærlig at følge

Hav-Fruens oplevende Røst!

.

Ja nu faaer vi Sommer,

Og nu har vi Dag,

Da mandstærk du kommer

Med Dannemarks Flag!

Med Axel hin Hvide,

I Bøgenes Ly,

Hav-Heltene ride

Nu Sommer ad By!

Med Æsben hin Snare

Og Vetheman fare

Nu Daner til Bryllups med Fryd!

.

Ja, herlige Svale!

Nu veed jeg det vist,

Du bryder din Dvale,

Nu ikke som sidst,

Kun for os at minde

Om hvad vi har glemt,

Men for os at finde,

Som du os har stemt:

Ret inderlig glade

Ved levende Blade,

Ved Hav-Fruens levende Røst!

.

Ja, Andet end Skygger

Du skuer i Dag,

Da Rede du bygger

Nu under vort Tag:

Du føler i Barmen,

Med Vinge som Haand,

At nu kommer Varmen

For Dannemarks Aand,

At nu er i Gjære,

Hvad Verden skal lære,

At Blomsterne Muldet er næst!

.

O, *Saxo* hin Gamle!

O Fader saa kjær!

Nu brat sig forsamle,

Med Skjold og med Sværd,

Om Axel hin Hvide,

De Sønner af Muld,

For Dana at stride,

Med Staal og med Guld;

Saa Fremmede lære,

Du Dannemarks Ære

Dog redded, som Axel dig bød!

.

Udlokket af Flinten

Er levende Gnist,

Opdaget paa Klinten

Hun blev dog tilsidst,

Den Blyhedens Blomme,

Den Konninge-Mø!

Fra Othar hin Fromme

Hun maatte ei døe!

Nu stiger med Solen

Paa *Dronninge-Stolen*

Den ærbare *Sigrid* saa væn!

.

Vel mægted den Jette,

Som Ræven saa huul,

At speie og flette

Guld-Lokker i Skjul;

Men Dannemarks Kæmpe,

I Smaapige-Ham,

Opreder med Lampe,

Hvad ei taaler Kam;

Jeg seer dem alt flagre,

Som Ax over Agre,

Naar Byg-Vangen gulner i Glands!

.

O, nu faae vi Sommer!

O, nu har vi Dag!

Nu voxe der Blommer

Paa Fjeld og paa Tag!

Nu voxe der Palmer,

Som Rosmer paa Straa!

Nu klinge der Psalmer,

Hvor Leerne gaae!

Nu synger det Døde!

Nu blomstrer det Øde!

Nu Bjergene springe med Fryd!

.

Ja, Herren i Naade

Til Dannemark saae!

Det blev os til Baade

At bie derpaa!

Skjøn Havfru paa Tilje!

Nu hørdes din Bøn,

Han fremmed din Vilje,

Som raader i Løn!

Nu til dine Strande

Kom Helligdoms Vande:

Kom Pison, Hiddekel og Phrat!

.

I Blinde til Aanden

Du satte dit Haab,

Som gjorde, trods Haanden,

Af Vandet en Daab;

Velsignede Væde,

I Kalken saa fiin,

Du tømde med Glæde,

Som Paradis-Viin,

Som Vindrue-Saften,

Hvori *Han* er Kraften,

Som vidner: Vin-Stokken er jeg!

.

Forgjæves ei bøied

Du dig for Guds Ord,

Til Himlen ophøied

Han troende Jord,

Til Viin Han omvendte

De Bølger saa blaa,

Ei Andet Han nændte,

Da Troen Han saae;

Og snart, om det nytter,

Han Bjergene flytter,

Og lægger i Bølgernes Skjød!

.

Saa snoer sig om Bøge

Vin-Ranken i Christ!

Hvad Hjerterne søge,

Det finde de vist;

Som Vaagende rede,

Saa Leie de faae,

Som Hjerterne bede,

Saa Bølgerne gaae,

Naar Støv-Hjertet banker

For himmelske Tanker,

Da sprænger det Himmerigs Port!

.

Ja, Nordens Hav-Frue,

Med bølgende Kaar!

Før Dagen, vi skue,

Og end før i Gaar:

Før Dagen hin milde,

Hvis Aften jeg saae,

Ved Konninge-Kilde,

Hvor Krandsene laae,

Ja alt i din Vugge,

Med Sang og med Sukke,

Du søgde de *Levendes* Land!

.

Du følde med Smerte

Støv-Tempelets Kaar,

Du gjemde i Hjerte,

Tretusinde Aar,

Som Jonadabs Sønner,

Din Stam-Faders Ord:

Kun slet det sig lønner

At bygge paa Jord,

Langt bedre at følge

Den rullende Bølge,

Som kom fra de Levendes Land!

.

De høieste Bjerge

Gik Bølgerne paa,

Men favned hans Færge,

Med venlig Attraa,

Og bar den, som Frænder,

Til Ararats Top;

Ja bar den paa Hænder

Til Skyerne op,

Mens Gud, for de Fromme,

Igjen lod opkomme

Af Havet en blomstrende Øe!

.

Da Jorden begravet

i Afgrunden laae,

Kun Himlen og Havet

Fra Arken man saae;

Da Bølgen var Tilje,

Og Skyen var Tag,

De fremmed Hans Vilje,

Som gjorde til Vrag

Grundmurede Haller,

Som Muslinge-Skaller,

Men Arken til klippefast Borg!

.

Da vendte i Hjernen

Sig Øiet til Sky,

For Pagten med Stjernen

Igjen at fornye;

Da Hjerte med Bølge

Sig kjærlig forbandt,

At fare i Følge,

Til Hjemmet de fandt;

Men Haanden i Barmen,

Fortryllet af Varmen,

Til Støv og til Dyr sig forsvor!

.

Ja, let er at raade,

Ved Lyset fra Øst,

O Havfru, din Gaade,

Til Børnenes Trøst,

Som skal gjennem Luer,

Ved Dømme-Dags Gry,

I bølgende Buer,

Sig hæve til Sky,

Mens blomstrende Muldet,

Udglødet som Guldet,

Sig smykker til Deiligheds Hjem!

.

Med Brødrene mange,

Du hørde, i Løn,

De hellige Sange

Af Bergelmers Søn,

Om rullende Bølge,

Som Fisken i Hav,

Til Hjemmet at følge,

Hvor Guldet, som Rav,

Sig til et Høi-Alter

Paa Bølgen gestalter,

Hvor Støv-Fuglen offrer sig selv!

.

Fra Libanons-Skoven

Du stirrede did,

Hvor Skyen med Voven

End mødtes saa blid,

Hvor Bjerget stod herlig,

Som Arken i Havn,

Hvor Solen sank kjærlig

I Bølgernes Favn;

Der Hjemmet jeg finder,

Med glødende Kinder

Du raabde, og klapped i Haand!

.

Da bleve til Vinger

De Hænder paa Stand,

En Fjer blev hver Finger,

Du fløi over Strand;

Du fløi over Vange,

Hvor Druerne loe,

Men saae, sig en Slange

Om Rankerne snoe,

Da maatte i Sinde

Dig Ordene rinde,

Din Stamfader hvisked i Løn!

.

Han sagde: et Bæger

Vi bære med Savn,

Men Vinen, som kvæger,

Har mistet sit Navn;

Til atter det lyder,

Har Vinen paa Jord

Ei mere de Dyder,

Den havde i Fjor,

I Blodet den bruser,

Og Hjernen beruser,

For Vin-Oos sig vogte min Æt!

.

Du fløi imod Vesten,

Du fløi imod Nord,

Som Bør dig gav Blæsten,

Og Strømmen gav Spor!

Du fløi, som du dandsed

Paa Bølgerne blaa,

Til barske dig standsed

Iis-Klipperne graa;

Da maatte i Sinde

Dig Ordene rinde,

Din Stamfader hvisked i Løn!

.

Han sagde: vi følge,

Det bedste vi kan,

Den rullende Bølge

Fra Levendes Land,

Men see vi, at Kulde

Gjør Klipper i Søe,

Da sukke i Mulde

Vi dybt om en Øe,

 Med bølgende Belte,

Til Klipperne smelte,

Som spærre de Levendes Land!

.

Da sukked du saare,

Og vendte, paa Stand,

Hver vingelig Aare

Fra Isbjerge-Land;

Mod Østen da fulgde

Du Strømmen paa Spor,

 At see, hvad sig dulgde

Saa hjemlig i Nord,

At see, om derinde

Maaskee var at finde

Forhaabningens smilende Øe!

.

Du fløi over Belte,

Du fløi over Sund,

Saae maigrønne Telte

Sig hvælve i Lund,

Saae deilig paa Vove

Sig brede en Øe,

Med bølgende Skove,

Fra Bakke til Søe,

Med blommede Enge,

Til Sangfugle-Senge,

Med Belte, med Kridt og med Rav!

.

Fra Issen til Barmen

Sig bugter en Fjord,

Hvor Lyset med Varmen

Skal mødes i Nord,

Det randt dig i Sinde,

Da *Sælland* du saae,

Og aldrig af Minde

Skal Ordene gaae:

See, her vil jeg bygge,

Mens Bøgen har Skygge,

Mens Kridt finder Blad over Klint!

.

See, her vil jeg svømme,

Som Svane i Fjord,

I Løv-Hytten drømme

Om Livet i Fjor!

Ja, her vil jeg kvæde

Min Havfrue-Sang,

Med Graad og med Glæde,

Med bølgende Klang,

Til Klipperne smelte,

Og himmelblaa Telte

Jeg seer i de Levendes Land!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.

O, Frænder og Brødre

I Skjoldunge-Land,

Hvis Ammer og Mødre

Var Døttre af Dan!

Kan ei I fornemme,

Her stiger, ved Stav,

En broderlig Stemme

Fra Fædrenes Grav,

Da har jeg i Norden

Kun dybt under Jorden

Mit Fæderne-Land og min Slægt!

.

Ja, er eder Bølger,

I Belte og Sund,

Hvor bly sig fordølger

Den deilige Lund,

Og tækker vor Tue

Med yndige Løv,

Ei meer end vi skue,

Med Øine af Støv,

*Ei Tegn paa den Bølgen,*

*I Menneske-Følgen,*

*Som Aand seer paa Tidernes Hav;*

.

Er Øen i Vove,

Med Fjorden fra Hav,

Med maigrønne Skove,

Og Fædrenes Grav,

For eder ei Andet,

End Støv-Øiet seer:

En Tue paa Vandet

Af Kalk og af Leer,

*Ei Tegn paa det Kjære,*

*I Barmen vi bære:*

*Bøg-Holmen i Fædrenes Blod;*

.

Da sang jeg forgjæves

For eder i Løn,

om Kjortlen som væves

Til Bølgernes Søn:

En Stribe, som Skoven,

Naar feirest den staaer,

En Stribe, som Voven,

Naar smullest den gaaer,

En Stribe, som Klinten,

Naar, blaagraa som Flinten,

Høitoppet den rager i Sky!

.

Da skjænke Hans Naade,

Som Livet mig gav,

Som løste min Gaade,

Med blomstrende Stav,

Mig Vinger som Due,

At flyve herfra,

Og kvæde paa Tue

Mit Halleluja,

Hvor Gud skabde Øre,

Til Psalmen at høre,

Han nu mig paa Tunge har lagt!

.

Der gjøre med Ære

Han mig til et Folk,

Som lyster at være

Hans Herligheds Tolk,

Som gjerne vil lytte

Til Røsten fra Nord,

Men aldrig bortbytte

Guds hellige Ord,

For Alt hvad i Muldet,

Som Sølvet og Guldet,

Kan findes med Glands og med Klang!

.

Saa vist vil Han høre,

Opfylde mit Ord,

Som Han bøied Øre

Til Sønnen paa Jord;

Thi Haabet, som throned

I Fædrenes Bryst,

Og Psalmen, de toned,

Med Liv og med Lyst,

De kan ei forsvinde,

Naar *Jesus* skal vinde,

*Før Selv Han dem favner i Sky!*

.

Men kunde med Glæde

Jeg gjøre den Bøn

Om enligt Høi-Sæde,

Som Bølgernes Søn,

Som *Heimdal*hin rette,

Paa Himlinge-Bjerg,

En Gru for hver Jette,

En Gud for hver Dværg;

Da stjal jeg fra Voven,

Da stjal jeg fra Skoven

Min Gjenlyd af Fædrenes Sang!

.

Ja, kunde, med Gammen,

Jeg skue den Dag,

Da Bølgen flød sammen

I Ætten af *Slag,*

Da Fylde og Farve,

Fra Nor og fra Dan,

Min Æt skulde arve.

I Jomsborge-Land,

Da var jeg, som Toke,

Halv-Broder til Loke,

Ja, vel, om jeg ei var ham selv!

.

Ja, kunde jeg glemme

Den Frue saa fin,

Der gav mig den Stemme,

Som Folk kalder min,

Og vilde jeg seire,

Som Kullen, saa kold,

Paa Gruset af Leire,

Paa Graven af Skjold,

Da havde jeg Maalet

Fra Gefion stjaalet,

Da var jeg en hjertelig Skalk!

.

Da var jeg hans Broder,

Da var jeg hans Søn,

Som voldtog vor Moder,

Trods grædende Bøn,

Ja, Søn af Uhyret,

Stamfader til Gorm,

Ja, Søn af Udyret,

Den vendiske Orm,

Ja, Broder og Navner

Til Iver Vid-Favner,

Til Jormunrek-Snogen i Nord!

.

Da bygged af Bullen,

I Bøgenes Land,

Paa Klippen, paa Kullen,

Jeg Borgen som han,

Af Ege fra Venden

Min Snekke saa fast,

Med Ormen paa Enden,

Med Granen til Mast,

Og trodsed paa Bølge,

Med Trolde i Følge,

Som Kæmper, saa Himmel og Hav!

.

Da hørde slet ikke

Den Høie min Røst,

Da boede Bikke

Mig lønlig i Bryst,

Da lod jeg, med Glæde,

I Van-Vid engang,

Hav-Heste nedtræde

Den deilige Vang,

Og hængde, for Spøgen,

Om Natten med Bøgen,

Den liflige Sommernats-Fugl!

.

Bag skyhøie Volde

Da skulde, forvist,

Dog Brødrene bolde

Mig finde tilsidst,

Og, beed ikke Staalet,

Dog knuse med Steen,

Paa Fjeld-Dværge-Maalet,

Mig Arme og Been,

For Helte-Kjærminden,

Med Skovrose-Kinden,

For *Svanild* at hevne med Fynd!

.

O, derfor jeg tændte

Mit Vætte-Lys mat,

O, derfor jeg brændte

Min Kjerte i Nat,

O, derfor omsider

Nedsteeg jeg til Hel,

Paa Gudrune-Kvider

Jeg sang mig ihjel,

O, derfor jeg Øiet

Nær havde udpløiet,

For Lyset at gjøre fuldklart!

.

Nu har jeg ei mere

At offre i Aand,

Thi disse Smaa-Fjere,

Mig voxe paa Haand,

Dem ei jeg maa skjære

Og spidse til Stav,

Dem Sønnen skal bære

Som Vinger paa Hav,

De skal, paa det Sidste,

Naar Runerne briste,

Ham bære fra Bølgen i Sky!

.

Den Tone som klinger,

Fra Dybet i Løn,

Nu under min Finger,

Tilhører min Søn,

Den ligger i Bunden,

Som Mødrene-Arv,

Og lyder i Lunden,

Mens Bøgen har Marv,

Men kvæder en Tunge,

Som Fuglene sjunge,

Da svinger sig Svanen i Sky!

.

Ja, nu maa det være,

Det saae jeg i Nat:

Vil Bølgen ei bære,

Den brister fuldbrat,

Ja, vil den ei bære

Mit Syn og min Sang,

Da maa, til Guds Ære,

Jeg stævne fra Vang,

*Jeg meer ei kan døie,*

*Om ikke mit Øie*

*Skal briste før Tiden i Graad!*

.

Hvorhen skal jeg stævne,

I Syd eller Nord!

Ei veed jeg at nævne

Den Tue paa Jord,

Hvor end findes Øre

For Fædrenes Røst,

Hvor end jeg kan røre

Med Psalmen et Bryst,

Hvis ikke den findes,

Hvor klarlig jeg mindes,

Mig rørde Grund-Tonen i Støv!

.

En Pusling fuldliden,

Det var jeg dengang,

Har aldrig dog siden

Hørt Mage til Sang,

Og saa maa jeg røre,

Med Psalmen, et Bryst,

At Tonen jeg høre

Kan atter med Lyst,

Den Tone, den Stemme,

Ei Manden kan glemme,

Om end han blev hundrede Aar!

.

Jeg tumled, som Pogen,

Mig sidder paa Skjød,

Men tav, da, fra Krogen,

*O Jesu!* det lød;

At lytte, at lure,

Mit Hjerte mig bød,

Fra Fuglen i Bure

*O Jesu!*gjenlød,

*Forlad, for din Pine,*

*Mig Synderne mine,*

*Frels mig fra den evige Død!!*

.

Med Hjertet paa Tunge,

Med Bogen paa Skjød,

Med Trang til at sjunge,

Som Ordene lød,

Med værkende Lænder,

I Svaghedens Baand,

Med rystende Hænder,

I Fædrenes Aand,

Sang høit *Magdalene,*

Med Toner fuldrene,

Med Taarer, den Psalme saa skjøn!

.

Den Gamle i Gaarde,

Fuldgod ved de Smaa,

Hvem ei med det Haarde

Man fik over Straa,

Som, før man det troede,

Fra bister blev mild,

Og gik med det Gode

Da gjerne i Ild,

Saa trofast, som Guldet,

Gold-Ammen for Kuldet,

Hvoraf jeg med Asken kom sidst!

.

Min Fader, Gud glæde

Hans Sjæl i sit Chor!

Han ingen lod græde

For Brød ved sit Bord,

Ei døde Moraler

Sin Afkom han gav,

Men levende Taler,

Naar Krøbling ved Stav,

Naar Flokken om Bænken,

Naar Hunden i Lænken,

Rundhaandet *han* *selv* ihukom!

.

Der døde den Gamle,

Da alt jeg var stor,

For stor til at samle

De fyndige Ord,

De Vendinger snilde,

De mange Bække smaa,

Fra Valdemars Kilde,

Som gjøre Sus-Aa,

Dog hjalp hun, for Føden,

Mig Stodder af Nøden,

Dengang jeg blev lille igjen!

.

Da lavt jeg mig satte,

I Fædrenes Grav,

Og ledte om Skatte,

Hun styred min Stav;

Jeg ledte, med Møde,

Om Maalet i Lund,

For alle de Døde,

Da svarede hun,

Hos hende for Styre

Sad end Dronning Thyre,

For Tunge-Baand skaaret hun var!

.

Ja, naar man betragter

Engang som en Skat,

Hvad end man foragter,

Og finder for plat,

Da havde jeg Skammen,

Som Broge har nu,

Hvis ikke Gold-Ammen

Jeg her kom ihu,

Og, med en Kjærminde,

Min Sprog-Mesterinde

Saa takkede i hendes Grav!

.

Er ei det en Lykke

For Døde, ved Stav,

Om end kun paa Krykke,

At vandre fra Grav,

Er ei det en Glæde,

At Helte opstaae,

Og lystelig kvæde,

Naar daarlig de gaae,

Da var det en Brøde,

Med Dannemarks Døde

At dele sit skrantende Liv!

.

Men er det en Ære,

Som Daner attraae,

At følge de Kjære,

At vogte de Smaa,

Og er det en Gammen,

For Bækkene smaa,

I Søe at gaae sammen,

Og flyde som Aa,

Ved gammeldags Tale

I Høielofts-Sale

Sig fryder alt Havfrue-Blod!

.

Jeg har kun en Draabe,

Som Herren gav Røst,

Fra Graven at raabe,

Som Sting under Bryst,

Men var det kun Torden

For Havfrue-Blod,

Forbandet var Jorden,

Som Munden oplod,

Og opslugde Aanden

Med Blodet af Haanden:

Af Almoder-Morderens Haand!

.

Dog, bort med de Tanker!

I Graven med dem!

Et Hjerte end banker

I Hav-Fruens Hjem,

Hvis Røst er ei Torden,

Hvis Graad er ei Hvin,

Som smiler ad Jorden,

Trods Troldenes Grin,

Hvis deilige Stemme

Lod Alle fornemme,

At end er vor Moder ei død!

.

Ja, du, som for Broder

Mig kjender i Vang,

Skjøndt ikke vor Moder

Jeg ligner i Sang,

Men fik kun til Gammen

Hvad af hendes Maal

Stak af hos Gold-Ammen

Som Fluer i Kaal,

Naar du kun er hjemme,

Og løfter din Stemme,

Er Danmark mit Fæderne-Land!

.

Saalænge paa Marken

Man ynder din Sang,

Slet ikke paa Arken

Jeg bygger i Vang,

Men vil man ei høre

Den Havfrue-Røst,

Som liflig i Øre

Dig klinger fra Bryst,

Da vil, med hverandre,

Med Suk, vi bortvandre,

Fra Danas forhexede Land!

.

Dog, hil os, min Broder!

Det toner fra Borg,

Vi ikke vor Moder

Skal gjøre den Sorg,

Vi have den fundet,

Da du med din Stav

Til Stenen var bundet,

Og jeg sad i Grav,

Da sørged vor Moder

Vist dybt i min Broder,

*Hun sørged i Jord sig hos mig!*

.

*Men atter opstanden*

*Hun er i mit Bryst,*

Jeg atter paa Stranden

Kan stirre med Lyst,

Paa Sunde og Belte

Der frede om Øe,

Som Dannemarks Helte,

Der aldrig skal døe,

De *himmelblaa Løver,*

Hvem Ingen berøver

Ret længe Rav-Hjerterne smaa!

.

Vel mødt, under Klinten

De sjunge lidt huult:

Som Gnisten i Flinten

Han havde dem skjult,

Men vee den som vover

At sværte vort Kridt!

En Streg slog vi over

Det Sorte paa Hvidt,

Saa atter paa Søen

Fortoner sig *Møen*

Med Sommer-Spir kridende hvid!

.

Løb du ind paa Øen,

Ad gamle Sus-Aa,

Og bad dem i Søen

De Rav-Hjerter smaa!

Naar *Veland* dem skuer,

Han kjæder dem end,

Med funklende Buer,

Til Brosinga-Men,

Som Freia med Ære

Høibarmet skal bære,

Naar Othar hun favner igjen!

.

Vor Vei gaaer til Rygen,

Til Arkona-Borg,

At kæmpe med Bygen,

Som voldte os Sorg!

Som Ravne og Krager

Fra Svantevits Bryst,

Fløi vendiske Drager

Mod Dannemarks Kyst,

Vi gaae, som vi sendes,

Nu Vinden skal vendes,

Saa, Svantevit, skjælv i din Borg!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.

Guds Fred, hvor I bygge

Paa Mark og paa Fjeld,

I Bøgenes Skygge,

Ved Elvenes Væld!

Guds Fred over Skoven,

Hvor Stammerne staae!

Guds Fred over Voven,

Hvor Snekkerne gaae,

Som ankre, som flage

Paa festlige Dage,

Som end tone Fædrenes Flag!

.

Guds Fred, som den fandtes

Ved Fædrenes Barm!

Guds Fred, som den vandtes

Ved Frelserens Arm!

Guds Fred, som den throner,

Hvor Kjærlighed boer!

Guds Fred, som den toner

I Hytter af Jord,

Som selv jeg den nyder,

Jeg ønsker og byder

Nu Brødre og Frænder i Nord!

.

*Guds Fred og God-Morgen,*

*Paa Mark og paa Fjeld!*

Forvundet er Sorgen

Mig pinde i Kveld,

I Midnattens Mørke

Da Hel-Hanen goel;

Da Mulmet i Størke

Sig værged mod Soel,

Da Natten med Dagen,

Michael med Dragen,

Mig tykdes at kæmpe om Nord!

.

Gak ud, siger Aanden,

Forkynd, hvad du seer:

Hvordan efterhaanden,

I Hytter af Leer,

Et Orgel der bygges,

Med Piber af Straa,

Med Fjedre det lykkes

At lege derpaa!

Hvad end der kan hændes,

*Med Tiden fuldendes*

*Skal dog hvad med den er begyndt!*

.

Forkynd, over Skoven

Jeg skaber nu Dag;

Forkynd over Voven

Nu toner Jeg Flag,

Som Dannebrog tegnet,

Med blomstrende Stav,

Med Kæmper omhegnet,

Som vandre paa Hav,

Med Lyn i hvert Hjørne,

Som rækker fra Ørne

Til Ormen paa Stor-Havets Bund!

.

Forkynd, at af Birke

Jeg bygger i Hast,

Et Tag paa den Kirke,

Hvor Lægterne brast!

Forkynd at jeg tækker

Med Flæg og med Bark,

Som Stormen ei knækker,

Paa Fjeld og paa Mark!

Forkynd, at jeg tænder

En Kjerte, som brænder,

Trods Vandet, i Bølgernes Skjod!

.

Forkynd, at af Aske

Jeg skaber en Fugl,

Som skal overraske

Hvert Øre i Skjul,

Som skal overstemme,

Med sammenlagt Røst,

Hver Lyd, der har hjemme

I Menneske-Bryst,

Saa Verden skal lære,

At, *Herren til Ære,*

*Har Graven den høieste Røst!*

.

Forkynd, at nu gjælder

Paa Marken ei meer

De ranglende Bjelder,

Om ogsaa det sneer;

Thi Fuglen fra Graven,

Som Aske saa graa,

End sjunger i Haven,

Naar Slæderne gaae,

Og liflig det klinger,

Naar Rim han af Vinger

Nedryster i levende Løv!

.

Forkynd, at man snyder

Forgjæves sin Praas,

For Vidskabens Dyder

At trylle i Vaas;

Forgjæves, naar Solen

Alt synlig oprandt,

Man hvisker i Skolen,

Det er ikke sandt,

Om Praasen man tænder

I begge dens Ender,

Man gjør dog ei Dagen til Nat!

.

Forkynd, at af Skolen

Der gjøres nu brat

Det Værksted for Solen,

Du skimted i Nat,

Hvor billedlig Aanden

Opstaaer af sin Grav,

Og styrer i Haanden

Den stemplede Stav,

Til Runer at riste,

Som aldrig kan briste,

*Før Stenen fornægter sig selv!*

.

Nu Solen i Østen

Vil krone sit Aar,

Saa hver faaer nu Høsten,

Som han havde Vaar:

De høste ved Jorden,

Som Soel pløied næst,

De høste i Norden,

Hvad hver huger bedst,

De høste med Næve,

Som pløied med Ræve,

De stryge kun Beenradens Lee!

.

Hvo ikkun paa Blade

Og Blomster gav Agt,

Han samler i Lade

Kun Skyggen af Pragt;

Hvo Kornet har meiet

Til Foring paa Stald,

Af hvad han har heiet

Maa leve paa Hald;

*Hvo grædende saaede,*

*Med Haab paa Guds Naade,*

*Kun den høster hundredefold!*

.

Der kommer en Vinter,

Dog luner det end,

Bag Klipper og Klinter,

Hvor Kridtet blev Pen,

Thi der under Skyer

Er Nord-Lyset tændt,

Som lyser og lyer,

Hvor bedst det blev kjendt,

Og aldrig en Vaage

Skal fattes den Maage,

Der sjunger, naar Slæderne gaae!

.

Der kommer en Time,

Der kommer en *Jul,*

Da Noget vil rime,

Som end leger Skjul;

Da flyve med Maagen

 Hvo Livet har kjært,

Fra Marken til Vaagen,

Om end det er sært!

*For Fædre at følge,*

*Saa fløi over Bølge*

*Man før jo fra Mark og fra Dal!*

.

Som Kæmperne sære,

Med Sagn og med Sang,

Man, Herren til Ære,

Skal flygte engang,

Alt som det i Drømme

For Øie dig stod,

Da Ark du saae svømme

Ved Bøgenes Rod;

Guds Timer og Dage

Gaae frem og tilbage,

Gak aldrig i Rette med Ham!

.

Mens Markerne bølge

Med staaende Korn,

Mens Fuglene følge

Det gamle Skov-Horn,

Mens Krøniken rækkes

Og tækkes de Smaa,

Om Dagen end stækkes,

Og Slæderne gaae,

Syng lavt over Skoven,

Syng høit over Voven:

*Guds Fred over Folket i Nord!*Øverst på formularen

Nederst på formularen